url: =Josiah tapa Judah kumpipa Jehoiakim in a ukzawh kum li a phakna kumin Topa in kei hong hopih a,\n"Laizial khat la in la, tua sungah Josiah kumpi a suah kum, nang kong hopih masak huna kipan tuni ciangdong Israel gam leh gamdang khempeuhte langkhatah ka thugente khempeuh gelh in.\nJudah mite in amau tungah tunsak dingin ka ngaihsut siatna khempeuh za-in, mi khempeuh in a siatna uh panin kiheina-in nei khathei ding uh a, keimah in zong amau khialhna leh amau mawhnate ka maisak thei khading hi," a hong ci hi.\nTua ciangin kei zong Neriah tapa Baruk ka sam a, Topa in keima tungah a hong gen khitsa thu khempeuh sitin Baruk in laizial khat tungah a gelh hi.\nTua ciangin Baruk ka sawl a, "Topa biakinn-ah a pai dingin kei hong kiphal nawnlo ahih manin\nnang va pai in la, an tan ni ciangin Topa biakinn sungah a om mi khempeuhte zak dingin ka hong sit hih laizial sungah na at Topa kammalte na va sim ding hi. Amau khuapite pana hong paikhia Judah mi khempeuhte zakin zong na sim ding hi.\nTopa tungah amaute thumin a vekpi-un a hoihlohna uh panin a kihei thei khading uh hi. Bang hang hiam cih leh hih mite tungah Topa in tunsak dingin a gensa a hehna leh a thangpaihna lian mahmah hi," ka ci hi.\nTopa biakinn sungah laizial sunga Topa kammal simkhiat dingin ka sawl bangbangin Neriah tapa Baruk in zong a hih hi.\nJosiah tapa Judah kumpi Jehoiakim in a ukzawh kum nga a phak kum, a kha kuana kha-in Jerusalem khua-a om mi khempeuh leh Judah gam khuapite panin Jerusalem khua-ah a hong pai mi khempeuh in Topa maipha ngahna dingin an a tang uh hi.\nTua ciangin Topa biakinnsung, a Kongpi Thak tumna gei, a dei tungnunga Shafan tapa thuvanpipa Gemariah inndei sungah mi khempeuh zakin Baruk in laizial sunga ka gelhsak kammalte a simkhia hi.\nGemariah tapa, Shafan tupa ahi Mikaiah in laizial sunga thu teng khempeuh a zak ciangin\nkumpipa innsung, thuvanpipa inndei sungah paisuk a, tua lai munah thuvanpipa Elishama, Shemaiah tapa Delaiah, Akbor tapa Elnathan, Shafan tapa Gemariah, leh Hananiah tapa Zedekiah-te-a kipan kumpi ulian khempeuh tu-in na om uh hi.\nTua ciangin Mikaiah in, mi khempeuh zakin Baruk in a sim a zaksa thu teng khempeuh a gen hi.\nTua ciangin kumpi ulian khempeuh in, Kushi tusawn ahi, Shelemiah tupa, Nethaniah tapa Jehudi, Baruk kiangah sawl uh a, "Mite kiangah na sim na laizial hong la in la hong pai in," ci-in a samsak uh hi. Tua ciangin Neriah tapa Baruk in zong tua laizial la-in amaute kiangah hong paipih hi.\nAmaute in, "Tu in la hong sim dih in," ci-in a gen uh hi. Baruk in zong amaute kiangah a sim hi.\nTua thute khempeuh a zak khit uh ciangin lau-in khatlekhat ki-en gapgap uh a, Baruk kiangah, "Hih thute khempeuh kumpipa kiangah i koh kul ding hi," a ci uh hi.\nTua ciangin Baruk kiangah, "Hih thute khempeuh bangci at na hi hiam? Jeremiah in hong sit ahi hiam?" ci-in a dong uh hi.\nBaruk in zong, "Amah in hih thu khempeuh hong sit a, ken zong laizial sungah laitui tawh ka at hi," ci-in a dawngkik hi.\nTua ciangin kumpi uliante in Baruk kiangah, "Pai in la, nang leh Jeremiah va bu un. Na omna mun uh kuamah theisak kei un," a ci uh hi.\nTua ciangin amaute in thuvanpipa Elishama inndei sungah tua laizial koih uh a, kumpipa omna inndei sungah a lut khit uh ciangin kumpipa kiangah tua thu khempeuh a gen uh hi.\nKumpipa in zong tua laizial a la dingin Jehudi sawl a, amah in thuvanpipa Elishama inndei sung pan a va lakhia hi. Kumpipa leh kumpipa kiangah a ding ulian khempeuhte zakin Jehudi in a sim hi.\nKha kua kha pen phalbi laitak ahih manin kumpipa zong a phalbi inn sungah tu-in, meikhuka meikuang a awi hi.\nJehudi in khawk thum khawk li bang a sim khit ciangin kumpipa in temta neu khat tawh atkhia a, meikhuk sungah a khul hi. Tua bangin laizial buppi a kattum dong meikhuk sungah a paipai hi.\nAhih hangin kumpipa ahi a, hih thute a za khin a nasemte khat beek ahi zongin lau tuanloin, kisik kiklo uh ahih manin a puan uh a balkek kei uh hi.\nElnathan, Delaiah, leh Gemariah in kumpipa in laizial a hallohna ding a khoh uh hangin amah in a mang kei hi.\nTua ciangin kumpipa in kumpipa tapa Jerahmeel pen Azriel tapa Seraiah leh Abdeel tapa Shelemiah tawh, ka lai-at Baruk leh keimah a man dingin thu a pia hi. Ahih hangin Topa in kote gel a hong seelsim hi.\nKeima sit bangin Baruk in a at laizial kumpipa in a haltum khit ciangin Topa in kei hong hopih a,\n"Laizial dang khat la in la tua tungah, Judah kumpipa Jehoiakim in a haltum a masa laizial sunga thu omteng khempeuh atkik in.\nJudah kumpipa Jehoiakim thu tawh kisai-in hih bangin ama kiangah va gen in: Topa in hong genin-ah: Nangmah in, "Jeremiah aw, bang hangin Babylon kumpipa hong pai taktakin hih gam hong susia ding a, mihing leh ganhing a tengsak nawn kei ding hi, ci-in hih lai sungah at na hi hiam?" ci-in na gen a, tua laizial na haltum hi.\nTua ahih ciangin Judah kumpipa Jehoiakim thu tawh kisai-in Topa in kong genin-ah, amah in David tokhom tunga tu ding suanlekhak a nei kei ding a, ama luanghawm pen sun laitakin nisa kap ding leh zan laitakin vukngo tuam dingin kipaidak ding hi.\nAmah leh a suanlekhakte leh a nasemte a mawhna uh hangin gim ka pia ding a, ama tung leh Jerusalem khua-a tengte tunga kipan Judah mite tungah amau tungah tunsak dingin ka gensa gimna khempeuh ka tungsak ding hi. Bang hang hiam cih leh amaute in ka thu hong ngailo uh hi, ci-in va gen in," ci-in kei a hong sawl hi.\nTua ciangin kei zong laizial dang khat la leuleu-in Neriah tapa lai-at Baruk ka pia hi. Amah in zong Judah kumpipa Jehoiakim in meikhuk sungah a khul tumsa laizial sunga thu ki-at khempeuh, keima sit bangbangin a at hi. A thu kibang tampi zong ka gelhbeh sak hi.


timestamp: atn

url: =Kumthak ah Vision leh Mission neihna ~ Pau Do Lian :: ZOMI DAILY\nposted on 29 December 2018 at 8:40 am Lomkholna: Article, New Year, Paudolian\nHabakkuk 2:2Topa in hongdawnga, suangpeek tungah akitel dingin vision gelhin taikawmsa nangawnin kisim thei ding hi. Paunak 29:18Vision omlohna ah mite mangthang a, ahizongin Pasian thukham azui mite ahih leh a lungdam uh hi (KJV Laisiangtho pan keilet tawm)\nVision leh Mission khentelna:\n“Vision omlohna munah mite mangthang a” acih mahbangin mimal, innkuan, pawlpi leh kipawlna organization tuamtuam te ah vision kician a omkei leh nasep kician om zolo hi. Vision leh mission kibang tawhkibang napi in ahih hang kibanghetlo ahihmanin akhentheilo tampitak kiom hi. Tua ahih manin vision leh mission gencian phot dihni.\nVision ihcihpen ei Zolai-in kammal khatsanga tamzaw in kiletthei hi. Ngimna, tupna, leh tunsawmna (goal, target, destination) cihbangin amanglai mahmahtawh zong akhenthei lo mitam piki omlai hi. NGO, Private business te’ vision teltakin aneih masiah’ kalsuanthei lo uhhi. Atomkim in vision pen kammal danga letsangin “vision” mahzang leng mikim inthei baihzaw ahihman in tua kammal mah zangni. Tuzawh ni,kha,kum bangzah ciangin na-nasepna ii gah bangcibangin munuam na hiam?\nGentehna, INGO, Action Contre la Faim ah kasep lai-in ka vision uhpen, ‘zawnna akiam nading’ hiziau-in ahih hang anuai ah program nampi nih in kikhen a, ‘Food Security’ leh ‘WASH’ ahihi. Tua nampi nihte GTN: ‘Food Security’ nuai-ah’ Rice-Bank, Agricultural, Income Generation, Fuel Efficiency, namli in kikhen in ‘WASH’ nuai ah Water supplies, Sanitation, Health cihbangin kikhen hi. Hih nampi nihnuai a’ program te pen, ‘Organization’ ii vision in mawtaw banga ahawl ahihi. Tua vision ‘zawnna akiam nading’in tua program tengin damdam in gualzawhpih hi. Tua ahih leh ‘mission’ bang hileuleu hiam?\nMission kammal zong, ‘missio’ Latin pan kila hi in ‘paikhia in sem’cihna ahih manin mission cihkammal mah kitelpen ahihmanin hih laisungah kizang zawding hi. Vision leh mission koi masa zawding cihzong dotna omthei hi. Ataktak in vision a om masak keileh sepkhiatna kician omthei lo hi. Pawlkhatte in mission/semkhia phot in tuaciangin alawhcing natawh kizui in vision aneizong omhi. Ahizongin organization lianpipi te in vision kiciantak in aneih khit dikdek uhciangin sepkhiat na kipan pan uhhi. Tuahi a, ‘mission’ cihpen mailam kumbangzah hiamkhatcianga natun nop/theih nadinga tulaitak nasep nate pen’ “Mission” kici hi cih hongkhawm sawm nuam ing.\nA etteh huai, ‘vision’ & ‘mission’ nasepna\nAntoni Gaudi (1883-1926) in Barcelona khuapi ah biakinn pi ‘Sagrada Familia’ kici lamsawm ahih manin tua biakinn design kum 12 sung (vision casting) bawl hi. March 19, 1882 in foundation kipan uh a, dawl 19 dinga ki design hi-in tu 2018 ciangin dawl 14 ciangzo ta uh a, asan na 102.31 meter phata hi.\nHih building pi pen khang nga (five generations) kizawm a alam uh pen 21stsungin kizo dingin lam en uhhi. Hih building lamna in sumbang zahbei cih kituat theilo himah leh kumkhat sung in tourist te etman sumlut pen Euro 25. Million phahi. Antoni Guadi in kum 12 sung design bawlin (vision casting) tu niciang kum 129 cingta in tua mission kizom toden thei a a vision atangtung dekdek ta ahihi.\nVision khatciangin naibangzah, khabangzah leh kumbangzah atungding cihpen kigen kholthei lohi. Tua vision tunzawhna ding nasepkhiat na tuamtuam te pen ih mission hi a, haksatna (constrain) tampitak tua mission sepsung in omham tang hi. Ahizongin ‘vision’ teltaka mite tungah lahkhiatna in kumbangzah sawtphialtaleh lungkhiang (sight track) omlo in tang’tak in hongpai sak ding hi. Tua vision nangah ma-in lungkiatna, mite kona, mite uplohna atuamtuam omding hi. Ahizongin mimal, innkuan, pawlpi te ah vision kician ihneih nakleh kumkhat ahizong kum 10 leh kum 100 val ahizongin tangtung teitei dingcihna ahihi.\nMimal vision te-ah naikhat sungin kilungkia thei a, innkuan vision te ah nikhat thu in kilungkiathei in, pawlpi leh kipawlna te ah kumkhat khitciangin kilung kia pahpah hi. Adiakin ihpian nagam pua a nasemte vision ihneih samhang kilungkia baih mahmah hi. Vision kician neihlohna pen kammal dangin cileng ‘mailam’ saupi mukhol lo’ tuta dih aidingbek lungngai cihna ahihi.\n2018 kumthak a na vision te nangah lohman in 2019 kumthak adingin natha adah hiam? “mission” sepkhiatna omlo pi in ‘vision’ angak pawlkhatzong ki om hi. Tua bang hileh vision kingah hakmahmah ding hi. Pawlkhat te in vision khatpen kumkhat sunga ngahdingin angen om a, kumkhat in angahloh ciangin nusia (give up) nuam pahpah hi. Tua ahih man in ih vision lenkipa 2019 ah tua vision tun’ zawhna ding in bangsem ding kahiam ci in ngaihsutna kician aneithei dingin kei a kipan Topa in Zomi te ih omna ciatah lam hanglak tahen! Amen Jeffrey Pau Do Lian (Th.M. D.Min. (Ph.D. in progress) December 28, 2018\nPrevious: Mipilte leh nangmah ~ Tdkhen\nNext: ZBCA – GS Rev. Pau Khan Khai cidamin USA hongtungkikta


url: =NU LE PA SUUL AZUI TATE. - Laibu Saal\nHome > Draft - Zomi eLibrary > NU LE PA SUUL AZUI TATE.\nNU LE PA SUUL AZUI TATE.\nNE LE PA SUUL AZUI TATE\nNaupang Zolam - Zomi Nam Ni 2016 OKC (Zomi National Day)\nSingkung khat pen i va muh lian loh hangin, a gah i muhna tawh a limci leh limci lo i khentel thei hi. Tua mah bangin nupa sung nuam/lo, cidam/lo cih-te pen nulepate hong kimuh loh hangin, tate tungtawnin a nop ding le noplo ding pen kimu khia thei mawk hi. Naupang khat pen a nuntakzia tawh nu le pate'\nAhi zongin mi khempeuh kicingkim lo mawk hi. Ka sangkahpih lawmte nangawn in hong thei nawn keng, ci-in hong melmak hun zong ka tuak ngei hi. Amah zong Pasian nasem, pastor khat hi. Ka kitheihpih luat pastor khat zong innlam ciah ding laikhak puasak ding hong utlua hiaulo mawk hi. Pasian in amaute zong zang mahmah a, Pawlpi picing ciang dong Topa'n thupha pia hi, cih ka mu hi. Eite i tawdawk theizel hi. Thanemna khat ciat a nei i hihlam ka phawk hi.\nTBC-Y khangnote mahmah, ci-in na hawmthawh theih hangin nu le pate hong suun uh na hi gige hi. Thadah theilua, kuangsawp nuam lo. Kizen kei theilua, na cih khak leh nang le nang a kikawk na hi kha ding hi. Kei zong ka pau kankan hangin ka buaipih ding tapa nih na nei ing. Kei' deih bangin hong suun ding hileh zong, ka lungkim mahmah ding hi napi, a suuksia lamin hong suun vanglak leh nak suuksiat mahmah ding hi. Anu hoihlohna zong them khat vomto lai leh, kici thei mahmahlo ding hi. Tua hi-a, tua bang naupangnote a makaih zo dingin i kipat ciang,hong suuksia zaw semsem thei uh ahih manin ei' makaih theih hilo-a, khukdin-in, khutte laptohna tawh Topa' khut sung i ap theih ding kisam hi. Topa' khut sungah ap ni!\nThulu ding ka ngaihsut ciang, nu le pate leh Siate kikal longtang banga kipei velvel tate a cinuam ka hi hi. Ahih hangin sau lua mahmah dinga a cihnopna zong theihhak pian ding ahih manin tua bang ci nawnlo-in tuni-a mah hong guan ka hihi. Nu le pate in atate uh siate khut sungah pum-ap thei uh hi. Khat veivei ciangin Siate in haksa a sak pian ciang nu le pate tung mahah apkik thei uh hi. Nu le pa tawh hun tampi sung omkhawmin, Siate tawh tawmvei sung a omna ah langnih ah haksatna om tuak ahih manin kingawhngawh thapai uh hi. Tua bangin ki-ap kawikawi uh ahih manin tate in a omna ding uh thei nawnlo-in a kallak ah na mangthang thei zawsop uh hi. A nuntakzia uh muh zawh-in om nawnlo-in maimang khinta hi. Tua pen a ngaihsut huai mahmah thu ahihi.\nKhatvei nupa nih ihmu theilo uh ahih manin lupna tungah thu kikum uha, thucin thutang a kikupna lamvua, a tawpna lam ciang a Pawlpi vua pastor-te' hoihlohna, thanemna vive kikumkum uh hi. Tua pen a tate in zalo ding ci-in ngaihsun uh ahih manin kamlim mahmah uh hi. A tate in za gige uh hi. Nipi ni hong tun tak ciang tate in Biakinn sungah Siate' thu mal khat mahmah zong mangnuam lo mawk uh hi. A zak thute uh in amau' ngaihsutna vulhnelh cipta hi. Siate' hoihna malkhat mahmah zong musiam thei nawnlo mawk uh hi. Thu khat cileh, neh piiksan ziau bek mawk uh hi. Anu le pa' gen pen a thupaipi hibek hi-a, tate pen sepna tawh a lakkhiate na hi zawsop uh hi.\nNu le pate in siate bek ngawh theilo ding hi. Tua bangmah-in siate in nulepate' thaneemna kitheih mawh bawl huailo hi. Langnih tuakin i muhsiam ding kisam hi. Tua hi-a hong nusiasa Rev. Khup Za Go' laigelh khat kong hawmsawn nuam hi. Tua laigelhna sungah muhna nih panin en-a:\nMipite in Pastor-te tel theih nading:\nNa Pastor pa pen nang mah tawh kibangin lungkia thei hi\ninn le lo kisam uh hi\nlawm le gual zong ngai uh hi\nLai Siangtho sim thadah-in thunget ding zong haksa a sak hun tam veipi om hi\nThungetsak inlla thapia in\nLungzuang khuangai thei uh hi\nNiikten puansilh kisam thei uh hi\nLungtom in sinso thei hi\nGualnopna ah a kihelnop hun zong om veve hi\nMidangte a huhnop hun zong om hi\nMi gensia thei veve hi\nAn le tui zong duh hi\n(Ei mah tawh a kibang danin ngaihsun ni)\nMipite in Pastor tung pan a lunggulhna:\nUpna lam-etna a nei dingin mipi in lam-en hi\na lungduai zawdeuh, a migi zaw deuh dingin\nNatveh a hat ding, inn kim ah a kibanga innvak zo ding\nMi a hehpih thei ding\nLai Siangtho a simsim ding le a lungngai zo ding\nLai Siangtho thu a thei ding, thuhilh a siam ding\nKikhop pen a lawp ngiat, thunget a hahkat dingin\nKamtam lua lo, thukhual citak dingin\nVaihawm siamin sumpi a man, piakkhiatna ah zong a hat mahmah dingin hong lam-en uh hi.\nHih thunih pen hoih taka hong tonkhop theih ciangin a kikal aa naupangte nuamtakin hong khang lian thei pan ding uh hi.\nGoldemier in Israel ah Prime Minister a sep laitak, Nixon pen American President ahi hi. Tua laitakin Israel in gal lel dektak ahih manin Goldemier in Nixon tungah zankim zankhang, a hunlopi-in huhna ngen hi. Tua bang huhna a nget ciangin Nixon in a neulai-a anu' thugen khat phawk khavat hi. Tua in bang hiam cih leh, "Ka ta aw, nidang ciang makai khat-in omin Israel mite tawh kisai huhna hong kinget leh thasial kei in. Huh pah in" ci-in anu' phei tung ah a lup kawmsa-in a thugente ciamteh bang, ciamtehlo banga a omlai phawkkik hi. Tua ahih manin zan khat thu-in Israel-te a huh ding ama' thu tawh khensat hi. Tua khaici anu in a neutuung pek panin na muam khinzo hi.\nBilly Graham pen leitung ah evangelist minthang mahmah-in mi tamzaw theih khat ahi hi. Ni khat a lawmte tawh ama' inn ah thu lianpi kikum-in a om laitak khualak aa avak a tapa upmawhlohpi-in hong tung vat hi. Amah pen apa' suun zolo citciat-in lawm le gual tawh nuamsa-in cycle hoih mahmah khat tawh khua sung pan zukhamsa-in hong tung hi. Inn ah a lut khiankhian hilo-in apate' kikupna khan sung dong cycle hong tuang phei-in apa' kalkawm teekteek ah hong khawl kheu mawk hi. Tua khit ciangin apa in tai gawp lo bek hilo-in dingto-in a tapa angkawi-a "Hih pa pen Pasian' na ka sepna ah hong huh ding ka muan mahmah ka tapa pa hi" ci-in a lawmte kiangah gen hi. Tua kammal a zak aa kipan Franklin pen a nuntakzia le a ngaihsutzia hong kikhelpah aa, a pa nasepna Evangelism tawh kisai leitungbup nasepna ah makai dinmun dong tung hi.\nNaupangte' Kum ci-in thubulphuh i neihna tungtawnin Lai Siangtho siksanna ah nu le pate in Jesuh' thupha piak ding deihin a naupangte tawh Jesuh' nung hong zui uh hi. I thupi ngaihsut ding ahi hi. Naupangte nawngkaisa-in "No inn na ngak lel un" cih kammalte zang nawnlo ding hihang. Amau tawh tukhawm ding, biakinn kikhoppih ding, thu ngaihpih ding hihang. Hun pia-in paipih ding hi hang. Amaute Jesuh in na nial tuanlo hi.\nTopa Jesuh' nungzuite pen deihna tuamtuam tawh a zui om uh hi. Pharisee-te in a mawhna zongin a nung nakzuih mahmah uh hi. Pawl khatte leuleu na lamdang a mu nuam uh ahih manin Jesuh' nung zui uh hi. Pawlkhatte leuleu damlo sapi mahin a ngap ciacia-un Jesuh' nung zui uh hi. Tua banga a nungzuite ii lunggulhna a tawpna ciang hong kilang veve hi. Mawhna a zongte in a mawh theih theihna ding lampi le thute phuak-in mawhna mu uh hi. Na lamdang munuamte in zong na lamdang khat khit khat mu ziahziah uh hi. Natna satna tawh zawngkhal taka a zuite in zong damna le lungnopna ngah uh hi. A lunggulhnate uh hong tangtung hi. Topa' nungzuihna khialh om tuanlo hi. Tuni-in nang bangci bangin Jesuh' nung zui na hiam?\n1939 kumin Germany pen galpi khatna hangin meigong 300,000 bang om, kici hi. Tua meigong numei 300,000 te lungkia deklo-in hong hanciam kik uha, Germany gam hong kiphut kik hi. Meigong na hihna hangin lungkia kei in. Topa' mai-ah kiko kik in. Tate adingin tha san ding hi hang. I gamtatna tawh lak ding hi hang. Topa'n gah limci hong hisak ding hi.\nTua Germany pen nisuahna le nitumna lam ci-in kikhen a, nisuahna gam pen Russia-te in uk-in Communist ukna nuai-ah om uh hi. Nitumna lam pen American, France, Britain-te in uk-in Democracy gam hong suak hi. Gam khat ahih hangin, ukna nam nih nuai-ah om uh ahih manin a khantohzia uha, a tat aheek zia uh kibang lo hi. Tua bang ukna innkuan khat sungah hong om tak ciangin innkuan khat ahih hangun a tat aheekzia uh hong kibang keileh, thubaih tuanlo ding hi. Innkuan sung kimakaihzia nam nih a om ciangin kikhenna om tawntung ding hi. Tua kikhenna khempeuh kisia-in thu khempeuh i vaihawm khop diamdiam ciangin Germany gam kimakaihna tawh ka tehkaknop thu a hi hi.\nI nuntakna ah Pasian a masapen ah koih ni. I kicinna bulpi Topa Pasian bek ahihi. Eite mihing i hih manin kicinna khat bek neilo hi hang. Tua Pasian in a nasem aa hong seh Pastor le makaite tawh eite in hoih takin kizopna neih ding kisam hi. Eite le i tate zong pattah siamna tawh Topa' thu a mangte hiciat ni. Tua bang ni hong tun ciangin nang mah in: "Ka tate'n keimah hong suun ei, Topa lungdam ing," ci-a Topa tungah lungdamna khitui tawh tua ni ciangin Topa' min na phat thei ding hi. Na tate na angtanna bulpi hisak den ta in! Topa'n innkuan nuam thupha hong luankim ciat tahen! Amen!\nTBC - Yangon\nItem Reviewed: NU LE PA SUUL AZUI TATE. Description: Rating: 5 Reviewed By: Cinpu Zomi


url: =ZYA – Tonzang ah Tonzang khuabup phial lutkhin :: ZOMI DAILY\nposted on 11 July 2019 at 7:29 pm Lomkholna: News, Tonzang, Zomi, ZYA\nMitaimang Hong Tungkik Ta\nNikhat thu in Laaitui vatung in Laaitui te’n Tonzang hong puak uh a, azingciang in Tedim gam Tongsial ava tung leuleu Nang Sian Khual (S/o Pa Dai Khan Tuang) tuni (July 09, 2019) in atanaute’ cialna om bang in ZYA-Tonzang in Tongsial ah vala hi.\nAmah pen nikhat thu in gamla pipi tung ziauziau thei hi. Anu’ ihmut kal in taikhia hamtang se hi. Tawlette akihong theilo ding in abawl uh hang in hongthei veve hi. Electronic van khawng deih mahmah lai hi. Khat veivei phung dang khawng ah aluaisa in kimu thei hi. Ni khat thu in Mualpi leh Khampat kawm thei cimawk hi. Lamdang mahmah hi. Khua za in zong pau thei napi khua zalo apau theilo bang in om hi.\nTuni in ZYA-Tonzang te’n Tongsial ah vala in anu’ kiang ah ka ap khit ciang un thu ka ngetsak uh hi. Akuama peuh in ih sanggampa Nang Sian Khual pen Pasian’ Vantungmi te’n ana cinsak ngiatna ding in thungetna ah phawk tek ni maw. Lungdam, Mung Laan Thang (Secretary, ZYA-Tonzang)\nPrevious: Itna icih in banghiam ~ Dal Sen\nNext: Video: China, Shopping Mall ii setkahlei in naupangno khat akhut zialkha


url: =USA, Texas kumthak pawibawl nading munah thau honkhattawh mikhat kiman :: ZOMI DAILY\nUSA, Texas kumthak pawibawl nading munah thau honkhattawh mikhat kiman\nposted on 1 January 2018 at 5:03 pm UTC+9:30 Lomkholna: News, Sawltak, USA, World\nUSA, Texas sung aom kumthak pawibawl nading munah pasal khat thau honkhattawh kiman\nUSA, Texas State sungah kumthak muakna pawipi nopcitak in akibawl nading munah thau honkhat tawh pasal khat kimankhia cih AFP pan kiza hi. Texas, Houston sung aom New Year’s Celebration nopcitak akibawl nading High-rise Hotel khatah thau honkhat tawh Sunday ni in pasal khat Police te’n ahunlap in amankhia uh ahihi.\nAbeisa October 31 ni inzong Las Vegas, Nevada ah thautawi pasal khatin Hotel tungpanin mipi pawlbawl in gualnuam in aomlaitak phialkapgawp ahih manin, mi 58 takin sihlawh uh a, adangzong mi tampitak liamgawp uhhi. Tuabangdan buaina apiankik dingpen US gamsung ah aki patauh mahmah laitak in, hih thuthang akiza hi a, mipi te ki lauthawng mahmah hi.\nHouston Police te’n tua thau honkhattawh akimanpa ii alungtup, angimna pen hoihtak ki kancian, dongcian photding ci a, hih thuthang akisuahsak hunciangciang tuapa ii amin apuam pen ki pulakkhia nailo hi.\nHihvai tawh kisai in thuneikhat ahi Police Lieutenant Gordon Macintosh in agenna ah Hyatt Regency Hotel panin zankim khitdeuh in zukham leh agitloh gamtatsawm muanmawhhuai khat om hi ci’n Police te hongki zasak cihi.\nTuaciang in Officer pawlkhatin delhpah uh a, ahi zongin tuapa’n thupiak bangin zuilo, mangnuamlo ahih manin, Officer adang ahuhding, Backup ki sapbeh cihi.\nTuakhit ciangin tuapa pen ama zintunna Hotel Room ah ki paipih in, tuaciangin ama zintunna Hotel Room sungah thau honkhat aki mukhia cihi. Tua galvan, hiamvan te lakah AR- 15 Semi-automatic Rifle, Shotgun, Handgun leh thautang Ammunition honpikhat ki mukhia cihi.\nTuaciangin tua zukhampa pen thukhun tawh kituaklo in thau apuakna hangleh gamtat khialhna Trespassing tawh kimanpah hi. Tuapa pen zu khamlua mahmah ahih manin, Police te’n thu hoihtak dongtheilo, Interview kibawlcian theilo cihi.\nHih buaina apianna Hyatt Regency Hotel panin thunei te genna ah New Year’s Eve Party pen Hotel sungah Floor 4 takah nopcitak in akibawlsawm ci a, lasakna Live Performance tuamtuam zong aki vaihawm cihi. Hih buaina aom hangin tua Party pen kibawlsuak veve hi ci’n Hotel sungah nasem khatin genkhia hi.\nNungdiak October 31 ni thupiang ahi Las Vegas khuasung aom Hotel tungdawn panin kikapna pen tunai US tangthu “Modern US History” sungah misi atampenpen “Deadliest Mass Shooting” ci’n aki ciamteh hi a, tuabangdan buaina kikapna apiankik dingpen aki patau mahmah ahihi.\nMore: Las Vegas thaukikapna misi 59 phakhin, aliam bekbekzong mi 527 pha\nTuahang mahin US khuapi tuamtuam aom Police te’n Security pen angeina sangin khauhsakzaw uhhi. New York, Times Square cihbang munminthang te ah Police te’n inntungdawn panin a encik leh Sniper thautawh akapsiam te tampi ki koihbehding a, Hotel tuamtuam ahzong palik te kilehsak kawikawiding cih kiza hi. Sawltak #zomidaily\nPrevious: Mandalay leh Lashio kikal ah mawtaw nai 12 sung awkcip\nNext: A lamdang a kisai lungtang (The heartbeat of the miracle)


url: =Malaysia Ampang Hospital mai ah mihon 80 bang kitawng in buaigawp :: ZOMI DAILY\nposted on 2 May 2017 at 11:26 am UTC+9:30 Lomkholna: Malaysia, News, Sawltak, World\nMalaysia Ampang Hospital mai ah Monday zingsanglam in mikitawng honkhat om ahih manin, tualak pan mi 2 palik te’n man cih theStar pan kiza hi. “May Day Brawl” ci’n Public Holiday tawh kituak in zankim in buaina apiang ahihi.\nAmpang Jaya OCPD Asst Comm Hamzah Alias in agenkhiatna ah tua vengsung ah Police Officers 4 akileh kawikawi laitak in mi 80 bang kitawng in kilaigawp uh cihi. Police te’n amuh uhciang in zingsang 3:15am hun hita a, akitawng mipi teng akikhen nading un thu kipia cihi.\nAhi zongin tua akitawng mihon te’n palik te thupiak mangnuamlo uh a, Motorcycle Helmets lukhu te hiamin zangin kisatgawp uhhi.\nHih mihon kitotna pen agalkhat panin Video Record akibawlkha khat Online Social Media tungah ki khahkhia hi. Tua Video sungah pasal 2 pen Motorcycle tawh taikhiatsawm uh a, ahi zongin mihon te’n khakcip, lencip in kidelh ngeingai uhhi.\nVideo etnopleh anuai ah… Police arrest two over Ampang May Day brawl\nHih mihon te lakah temta namsau atawi mi 2 palik te’n mankhia uhhi. Tua namsau atawite pen taisimsawm uh a, ahi zongin palik te’n manin ahiamtawi te uhzong kepsak uhhhi.\nHih mihon akitawngte pen athu banghang cihpen ki theician nailo a, ahi zongin “Section 6(1) of the Corrosive and Explosive Substances and Offensive Weapons Act 1958” cih thukhun tawh kizui in palik te’n thubawl uh cih kiza hi.\nRelated: Asinuam numei khat luisung atuahleh thaulua ahih manin tuisung ah tumtheilo\nVideo sungah ih muhtheih mahbangin Malaysia gamsung pen lauhuai mahmah hi. Lungkimlohna nei le uh zahtak neilo in, ahonhon in ki tomgawpthei uhhi. A uk kumpi omlo, palik omlo bangin utbang in ahonhon in gamtathei uh ahih manin, tuate lakah ihki helkhaklohding thupi hi. Tuate tawh ihki galneih khaklohding thupi dinghi. ZD Sawltak #zomidaily\nPrevious: Apahtak huai Zomi lasa siam Lia Suihlun ~ Zingsol\nNext: “Pasar Malam” ah naupang kimawlna en in aom numeino kum 3 khat mawtaw in taihlum\nZAM kum 11 cinpawi & Palai thak kiteelna vai pulakna\nCanada ah “Sea Lion” tuisung ganhing khatin numeino khat tuisung ah kaisuk


url: =Individualism i pom pak diam? ~ Hau Za Cin :: ZOMI DAILY\nIndividualism i pom pak diam? ~ Hau Za Cin\nposted on 19 September 2009 at 7:01 am Lomkholna: Article, Hauzacin\nZomi te pen nop ni dah ni in a ki uap te hi hang (tu ciangciang ah). Ahi zongin mun pawlkhat ah a mi let leh neu in a uap tam in tawm hiaihiai tawh kibang hi. Ki pahtawina leh kidahpihna zong a mi let leh neu ah kinga pianpian ta tawh kibang hi. Social Stratification namkhat in Zomi sung zong hong nawk, kua hong khuat panpan ta, bu hong sep panpanta cihna hi a, gakna khat a om kei leh hong inteek mahmah ding cih kimu khol thei hi. Nungak leh tangval kikholhdan pan, tate kikholhpih ding nu leh pa in a teelsak dan uh pan, zin leh lengla do dan pan, hawhnopna deuh leh pelhnop deuh inn pawlkhat i neihna panin khuabupa nasepkhawm cihte kiam hiai hiai in, eima inkuan bek kikhual hi pianpianta hi.\nLeitung khantoh hang i ci khin thei diam? Nuntak hamsat man i ci khin thei diam? Mihing lungsim paidan peuhpeuh hizaw i ci diam? A sum neizaw leh khangto masa gamte in tua bang na manawh ciat ahih ciangin mihing ultimate idea ahi (a ngaihsut tawp) ici suk mai diam???\nKhanglui hun ah meigong khat a ki dopkang teitei lai in tulai ciang ama tan ding hamphatna natawm a chethei khat in luaksak khin ngam hi. A kisam khat panpih sangin milian khat ki maiet zaw tek ta tawh kibang hi. Sum hau leh power nei officer te ki biangbiak in ki hoih ho a, meigong leh daipam te amau leh amau ki en dingin ki nusia hiai hiai ta tawh kibang hi. A inkuanpih te mahmah in zong kep ding sangin kimangngilh bawl hiaihiai hi leh kilawm hi. Mi khempeuh in amah bek ki ngaihsun, ama mailam ding bek khualta hiam (individualism mindset) cih nop huai hi.\nI pom suk pak diam? Liando Thangho taang tang phel hawm hi nawnlo in, a nunungnung thankik in cilphih i ci suk mai diam?\nMizogam in a buaipih pen guaktang in a vak a om nawnloh liang hangin a nei leh neilo kikal ki gamla luata a, revolt a om khak ding a guk in Social Scientist te in lau uh hi. A neite kisuam ding, a neite kilaksak in a neilo te kipia ding, Robinhood, The Prince of Thieves cih dan a om khak ding aki lau hita hi. Banghang ahi tam??\nEima angsung ciat kikhuat lua ta cihna hi. Christmas hi dinga, mi khempeuh lungdamna ding hi mah leh a nei leh neilo kikal gamla lua hangin biakinn mahmah ah zong maingal dan kibanglo thei hi. I khuadak kei leh a kidaangkoih utzaw mihing om theih hi. Biakinn ah a kiteeng ngamlo tampi te pen a ut loh man hilo in, mi mai ah maizum sese sang cih ngaihsut man hih tuak hi. Mi hih bangin thupi zo kei leh maizum huai sa uh hih tuak hi. A tua maizum behlap dingin Pawlpi upa te ki kum in a coat hoih pen uh tawh kizem in khut lam in thukim uh a, Pawlpi dan sung pan hawlkhia in hencip lai uh hi. Laitui paudan hi leh ‘zawsop aw’ cih ding hi.\nPolitics play khial i hi diam? Thu khempeuh ah politics tawh bulh khin lua ihi kha diam? Humanity kalkaak kha i hi diam? Kumpi utna, thuneih utna, let utna hangin i dignity zuak kha i hi diam? Is it worth sacrifying our basic rights or humanity for material gain?? Biakinn nasan ah politics lungsim a lut kha ding cih lauhuai hi. I inkuan ah, pawlpi ah khuasung leh mimal nuntakna ah politics in hong tuam lua kha hiam?? Hih lungsim in mimal bek hamphatna ding hong ngaihsun sak kha hiam???\nI vek in pumkhat in kipawlkhawm lo i hih manin a thu in minam khat i hih hang, ki society pen a siam hetlo, a zang hetlo, a zawngkeu phel langkhat bek bang hi a, a langkhat pen individualism mah kizang tawh kibang hi. Kawlgam Zomi te diak diak pen amau mimal ciat ki ngaihsun zaw tawh kibanga, biakinn leh pawi thu ah akipawl cih man bek hileh kilawm (gen khial leh hong maisak henla). Amau pen ki society ding a ut uh hangin hi thei taktak nailo ahi tam maw, India pen ki society ding a kiphal hangin ut zo taktak lo i hi tam maw??\nMizogam pen a minam bup, a gam bup in inkuan khat bangin kihuai in khangto khawm uh a, tua sungah tua liah ah amau inkuan ciat kikhhual uh hi. Vai te pen amau insung ciat kikhual masa uh a, tua zawh ciang amau insung status tek tawh pawlsungah kipawlna nei uh hi. Vaite kipawl dan pen a kisap ciat uh kihu tuah ding kipawlna hi a, UNO tawh kibang hi. Mizogam kipawlna pen Nation State tawh kibang hi. UNO memberte in a UNO sangin amau gam thupi masak uh hi.\nEi zong i minam sangin innkuan sung bek, mimal bek i thupi sim zaw pak diam? Individualism pen i pompak diam? I minam kipawlna te thusim loin omthei ta ing, lianta ing, kikem zo ta ing cih manin i tangtat tuam diam?? Hau Za Cin\nPrevious: Cingnote lenna gam khen lam ah – 2 ~ Hau Za Cin\nNext: Barack Obama tangthutom ~ Hau Za Cin\nInn lamdan tawh kisai\nRohingya pasal khatin numeino kum 7 aphapan khat guksawm\nZomi Virus ~ JK Kam


url: =Mawtawpi khat lamzikpi khaktanlian in aset siacip sese :: ZOMI DAILY\nposted on 29 September 2017 at 7:30 pm Lomkholna: News, Sawltak, Singapore, World\nSingapore, Upper Serangoon Road lamzikpi tungah mawtawpi khat lamkhakcip in siacip citciat hi. Tua mawtaw pen Trailer akici vangik golpipi puakna in akizang te khat hisawnsawn a, hepkhiat theihziau abaihpaklo te hisawnsawn hi.\nTua mawtaw pen Upper Serangoon Road tung aom Construction Sites ah zatding vanpuakna in akizang ahihi. Tua lamzikpi pen mawtaw 4 atonkhawmthei 4 Lanes lamzikpi hi a, mawtaw apaikhempeuh khaktan ciplian hi.\nHih Trailer mawtawpi in lamzikpi akhakcip laitak Photo pen Stomp te tungah kipuak a, tua mawtaw tungah innlam nadingin akizang agik mahmah Concrete Slabs vive kiciang venvan hi.\nLamzikpi thusai te, Traffic Police Officers te’nzong delhpah uh a, ahi zongin acihnading theipak tuanlo uhhi. Hih mawtawpi hangin lamzikpi dungteng ah mawtaw awkcip zihziah in, Minute 45 sungbang ngakcipkul ci uhhi.\nRelated: Singapore nupakopkhat apasal in avan laih ahih manin akiteenna kiphiatsak\nSBS Transit te’n Tweeter tungah agenkhiatna ah hih thubuai Incident pen zingsang 9am hunpawl in thupiang hi a, hih hangin tua lamzikpi dungteng anawkding Bus tezong amundang ah pelhsak in tawlkhatsung taisak uhhi. Cimphawng “citciat sese” thuthang cipakni 🙂 Sawltak #zomidaily\nPrevious: Kumpi nasem numei khatin thusitthuak nupi khat ii ata ngek anawi piaksak\nNext: India, Mumbai meileng Station ah mipi kiphugawp in mi 22 si, adang 30 bang liamgawp\nTedim ah omlo – 1 ~ Hau Za Cin\nMalaysia gamsung ah Syria Refugee te honglutta


url: =Yangon Airport ah Sitni khat thautawh kikaplum ~ ZD :: ZOMI DAILY\nposted on 29 January 2017 at 8:36 pm Lomkholna: Myanmar, News, Sawltak\nTuni Sunday (29 January) nitaklam 5pm hunpawl in Yangon aom International Airport, Terminal 1 mai ah Kawlgam Sitni khat Pistol thautawh kikaplum cihthu kiza hi. Akikaplum Lawyer pa minpen U Ko Ni kici a, amahpen NLD ah thudotpi khat kici hi.\nHih akikaplum U Ko Ni pen Kawlgam panin ulian pawlkhat tawh Indonesia gamah “Senior Leadership Program” tawh azinkhia ahihi. Tuni akhualzinna Indonesia gampanin Singapore Transit tawh Yangon Airport hongtungkiklian hi a, Yangon International Airport, Terminal 1 mai ah Taxi kawmdingin akithawi laitak thautawi khatin nakap a, aphual ah sipah cih DVB TV News te tungtawn in kiza hi.\nAsi sitnipa banah Taxi Driver zong liam cih kiza, pawlkhatin Taxi Driver pazong si cih agen om uhhi.\nPistol tawh akappa zong palik te’n mantheipah uh ci a, akappa leh asipa anih un Mandalay ah ateeng uh cihzong kiza hi. Pistol tawh akappa pen Yangon Airport sung aom Restaurant khat mai ah kimanpah a, thau 2 leh thautang pawlkhat zong ama tungpan ki mukhia cihthu kiza hi.\nVideo Clip a ennuam te ading in anuai ah aki kaplup khitlian Video Clip tomno khat Facebook pan ki enthei hi:\nAthu akicianzaw in akitheihbeh ciangin hong Update kik nung. Kawlgam zong hong khauhpai giapgiap simthamta hi. ZD Sawltak #zomidaily\nMyanmar Lower House in “Letter Bomb” kidopding Warninng pia\nUpdated Photo khat aki ngahna ah U Ko Ni pen naupangkhat (naupang pen atu kici) atawi laitak in anungpan in Pistol tawh akikap kici hi. Photo azaihkhaman zong na om citciat a, Photo sungah thaukappa in Pistol tawh bulhtuah dekphial in kapphei hileh kilawm hi.\nPrevious: Gambia President thakin Gambia min panin Islamic kici phiat ~ TK Lian\nNext: Trump in IS te ni 30 sung abeisak nading in Executive Order suaikai ~ TK Lian


url: =ZSL 13: Upna Sungah Kal Khat - Zomi Adventist Innkuan\nLESSON 13 *September 19–25\nUPNA SUNGAH KAL KHAT\nSABBATH NITAKLAM September 19\nTUKALSUNG SIMDING: Fil. 2:5–11; Mate 4:18–20; Sawl. 9:3–6, 10–20; John 21:15–19; 1 John 3:16–18.\nKAMNGAH: “Zeisu Khazih lungsim puakzia na nei un: Pasian pianzia nei napi in, Pasian tawh a kizakim theih nadingin, thatang hatthu asuang kei hi. Amah kiniamkhiat tawmzaw a, nasemlim a hongpua hi. Mihing bangin amah hong kibawl a, mihing teekteek mah ahong sun hi.” (Filippi 2:5–7).\nVantung vangliatna ahi, vanmite’ biakpiakna, Pa tawh kikholhkhopna cihte nutsiatna in ngaihsut zawhloh kipiakkhiatna ahi hi.Pasian’ itna lakding leh leimi khempeuh tankik dingin, gimna thuak liangin leitungah hong tuaksuk hi. “Pasian’ tokhom maiah gupngahte i din theih masiah gupkhiatna manzah i telzo nai kei ding hi. Minthang tawntung innpi vangliatna i muh ciangin, Zeisu in hih teng khempeuh nusia zen maw i ci ding hi. Vantung pan hawlkhiat bangbek hi lo in, ei adingin supna manthannate hong thuaksak hi. Ama’ khe phungah kham lukhu khiasuk in, “A kigo Tuuno in vangliatna le hauhna, pilna le thahatna, pahtawina, minthanna le phatna a ngah dingin kilawm hi” (Rev. 5:12) aci uhhi. —Ellen G. White, The Desire of Ages, p. 131.\nZeisu hong gupna in tehpih ding omlo hi. Ama makaihna zui in, a thupiak mangin, ama’ gam sung om ding mite i zon ciangin, kipiakkhiat kul hi. Eite kipiakna leh Ama’ hong kipiakna in tehpih theih hi lo mahleh, kha gupkhiatna pen, upna sungah kalkhat hibek hi. Masuan nei mello i omna panin hong lakhia hi. Kipiakkhiat ding zong hong ngenphial mah taleh hong piak ding nopna in lianzaw kanlai hi.\nKIPIAKKHIAT ZAHDONG ZEISU’ ITNA\nSawltak Paul in Zeisu’ lungsim bang “neih ding” hong hanthawn hi. Tua in dotna tawmkha omsak hi. Zeisu lungsim koibang hi hiam? Ama ngaihsutna koibang hiam? A lungsimthuk koibang hiam?\nFilippi 2:5–11 simin. Zeisu lungsim leh ama’ nuntakzia koibang hi cihiam?\nKhang tawntungin Zeisu in Pasian tawh kikim hi. Paul in “Pasian pianzia nei napi in, Pasian tawh a kizakim theih nadingin, thatang hatthu asuang kei hi (Fil. 2:6). Pianzia a cih pen Greek pau in morphe hi. Nakhat peuh ie bulpi cihna hi. A kikim na nih kizomsak hi. The SDA Bible Commentary sungah: “Khazih pen Pa tawh kikim in koih a, vanglian dangte tungsiah pekah omsak hi. Paul in, kiniamkhiatna tawh Khazih hong kipiakna a pulak nuam ahi hi.”—Volume 7, p. 154. Ama’ tawntung pianzia a pulakna ah Ellen G. White in, “Khazih’ nuntakna in a bulpi hi a, kawmtawm hi lo, bul dang neilo” ci hi.”—The Desire of Ages, p. 530.\nKhangtawntungin Zeisu in Pasian tawh kikim hi napi, “Amah kiliantawm saklo” hi. Greek kammal tawh lungluthuai sem hi. “Hawmsak” zong kici thei hi. Pasian’ zia a neih khempeuh nusia in mihing bangin kiniamkhiat tawm in “Amah kihawmtawm sak” hi. Sila hikawmin, vantung’ itna thukham pulak a, singlamteh tungah a sangpen itna hong lak hi. Eite tawntung nuntak nadingin a nuntakna hong kipia hi.\nZeisu lungsim sungah kipiakkhiat dong itna om hi. Zeisu nungzuihna pen, amah bangin itna, ama sep bangin sepna, ahi hi. kihawmsak dingin A Khasiangtho tungtawnin Zeisu kipia lecin piakkkhiatna hong om ding hi. Zeisu ading na khempeuh piakkhiat kul hi. Laisiangtho in zong “Hih thu hangin Pasianin alianpen in amah koih a, min lian dang khempeuh sangin, min lianzaw in a koih hi”(Fil. 2:9). Vantung ahihleh leitungah i piakkhiat khempeuh tawh kiman lel hi. Piakkhiat om zelzel mahleh, nopna in leekzaw den lel hi. Tua tawntung nopsakna in Khazih tawh maang khawm tawntung ding hi’ng a, hih lei ah i piakkhiatte in gen taaklo luazaw hi.\nKhazih adingin na pumpi na sihsak nunungpen bang hun hiam? Na Christian khualzinna in koi bangin hong dawngsak hiam?\nKI-AAP DING TONA\nNang Peter leh John in ki ngaihsun in. Galilee gam zingsang nisuak tung in zan huihvot teng hawlkhia khin hi. Ngaihsut khatbek na nei a: nga tampi man ding. Nga manpha mahmah in, mailam ah zong manpha lai ding. Zing nisuak tungin Nazareth khuami Zeisu hong pai na mu hi. Na nundan kikhel ding cih thei peuhmah nailo? Na ngei na bang ngeinawn peuhmah kei ding hi.\nMate 4:18–20 simin. Peter le John in Khazih nungzuih ding banghangin khentat uh ahi tam? Zeisu in ngabeng sangin a sangzaw bang ngiimna khat adingin sam hiam?\nJohn lungdamthu panin, hihte in abeisa kum khat valdeuh khawng pan kipan Zeisu thei uh a, ki-aap nailo bek hihtuak uh hi. Tat le heek, kampau tawh a zolna zong om tuak mah hi. A gunkuang uh leh a phual uh nusia liangin Zeisu’ nung a zuih uh pen, sapna lianpi cih a theihman uh ahi hi. Hih ngabeng lelte in, ngiimna lianpi khat adingin amau kisam cih phawkuh hi. Pasian in na siamnate nusia liang dingin hong samlo a, ngeina khengval ngiimna khat ading hong sam hi a, hong itna gen sawn ding leh ama minthanna dingin a thuman tecipang ding hong sam hi.\nSiahdongpa Mate a kisapna ngaihsunin, Matthew 9:9 simin. A ciaptehhuai bangthu namu hiam?\nRome gam siahdong peuhmah in kumpi aana tawh lauthawngsakin mipi nengniam mahmah uh hi. Israel lakah zong muhdahpen leh kihpen a thuakpawl ahi uh hi. Khazih sapna ah “Hongzui in” ciziau a, Mate in Zeisu’ thu theikholkhin a, zuinuam giauguau ahihna kidawk hi. Sapna a ngah phet leh, a kigingsa hipah hi. Khazih in a nungzui dingin a saantheih lamdang saluazaw hi. I lungsim tawngah a sangzaw lunggulhna i neiden hi. A manpha khatpeuh, a lianzaw, a sangzaw a dingin nungta nuamtek hihang. Mate mahbangin, Khazih in anungzui dingin hong sam hi.\nZeisu nungzui dinga kipiakhiate ngaihsun in. Atawpna ah mawksuaklo ding naci ngam hiam?\nPAUL: PASIAN TEELSA BEEL\nPaul in Khazih a saanphet in, a nuntakzia kikheel siang hi. Khazih in masuan thak pia hi. Ama’ nopsakna mun pan lakhia in, ama ngaihsut khakloh thute phu dingin paipih hi. Khasiangtho in makaih in, Mediteranian tuipi kiim teng ah Pasian’ kammal tangko hi. Ama’ tecipanna in Christian pawlpi leh leitung’ tangthu lumletzo hi.\nSawl. 9:3–6, 10–20 simin. Hihte panin Zeisu in, Paul nuntakna ah ngiimna sangmah mah nei ahihna koici pulak hiam?\nZeisu in, mi’ deihloh penpente khawng ama’ teci dingin teel ziauzizau hi. Dawiveipa, numei ginalo, Samaria numeinu, siahdongpa, Galilee ngabengte leh, Christian a bawlsia galgilo penpa cihte ngaihsun in. Ama’ itna in tuate khempeuh kikheelsak in, amau ading Khazih bawlsaksa thute tecipang dingin paikhiasak zen hi. Tua tangthu gen cim theilo uh hi. Alamdang Khazih sepsaksate hawmsawn uh hi. Omkhong theilo uhhi.\nSawltak 28:28–31 leh 2 Timothy 4:5–8 simkak in. Paul in kha gupkhiatna’ng nasepna ah ama kipiakna tungah lunghiang hetlo ahihna hihmunte in bang gen hiam?\nAma’ hun nunung lamin, Rome ah kiman in a om sungin, Paul in “Gentile mite tungah Pasian hotkhiatna thu kigen ta dinga, maute in za ding uh hi”(Sawl. 28:28) ci hi. Amah’n ahawh khempeuh saang a Pasian’ thu genpih hi (Sawl. 28:30, 31). Anunung lam ciangin, na semzom ding Timothy sawl a, amah bel “Kidemna ah ka hattawp in ka tai khin a, upna thu kho takin lenin ka zo khin hi” ci hi (2 Tim. 4:7). Paul banglian in hong kisapkhak loh hang, Pasian in leitung lumlet dingin eite hong sam gige hi. Akum akumin a thuak haksatna khempeuh kawmkal pan (2 Cor. 11:25–30), Topa sapna sung mahah thuman tite hi. Zeisu’ nungzuite a bawlsia penpa in, Christian’ upna sungah a kipkho penpa leh Topa ading kipia nuamte ading etteh takcing penpa hong suak hi.\nSee also ZSL 2: Laisiangtho’ Bulpi le Pianzia\nPasian in bang dingin nang hong sam hiam? Na hih beek hiam?\nITNA IN HONG SAWLTE\nItna peuhmah gamtatna ah kilang hi. Khazih’ itna in amangthangte adingin seploh phamawh sak hi. Paul in Corinth pawlpi tungah “Khazih’ itna in kote’ nuntakna hong uk hi” (2 Cor. 5:14) ci hi. Christian biakna limlim gup ngah nading asia khempeuh nutsiat bek tawh kicinglo hi. Zeisu in vantungah “a sia” peuh nusialo a, a hoih khempeuh nusia zaw hi. Zeisu in i hunte, siamnate, neihsa cihte hong ngen bek hilo a; i nuntakna mahmah hong ngen hi. Zingsang khat, Galilee bualtui geiah nungzuite tawh a kimuhkhopna vuah, Pasian’ itna in sawl ahihna gen hi.\nJohn 21:15–19 simin. Zeisu in Peter kiangah bang dotna thumvei dong a, Peter in koici dawn hiam? Banghangin Zeisu in hih dotna khat thumveivei dong hiam?\nPeter in a Topa thumvei nial ahih manin, itna a lohkik na’ng Peter kamteek tawh thumvei dawngkik sak hi. Nungzuite mai ah, Zeisu in Peter’ mawhna maisak a, amah ngiat puahpha in, mailamah na lianpi semsak lai ding hi.\nJohn 21:15–19 simkik lecin, tutung ciang bel, Peter in ama itna a gen ciangin Zeisu in koici dawnkik hiam? Bang hihdingin Zeisu in sawl hiam?\nPasian’ itna in nungta hi. Itna taktak cih pen lungnopsak ciang hibeklo a, kipiakna kul hi. Itna in hong gamtangsak hi. Amangthang Pasian’ tate omna khempeuh hong phasak hi. Zeisu in Peter kiangah “Ka tuunote vaakin” acih teh, thupiakna leh lungnopsakna ahi hi. Topa in it thuk ding deih hi. Peter in a zumhuai mahmah in, Zeisu a kimat ding ciangin, kisamsiatna tawh a Topa nial himah taleh, Zeisu in, amah masuan lianpi khat neisak lai nuam hi. Cihnopna in, tat le hek tawh na Topa nialkha ci ni. Lungdamthu panin, hehpihna om veve lai a, Pasianin hong paai pahlo hi. Na ut nakleh, Ama’ ading nang sep theih om veve lai ding hi.\nPeter bangin Topa “na nial” ngei hiam? Na nial ngei leh, nang’ tangthu e leh, Peter a bek hi lo, Peter tungah Khazih kammalte in nang bang hong gen hiam?\nITNA HANGA KIPIAKNA\nPeter le Zeisu’ kihona a tawp lamah, mi nih tuigei ah lampai uh hi. Tuihual in tuinawl a sat kawm, Zeisu in nungzui cih pen kipiakpian kul cih gen hi. Zeisu’ sapna a saan nakleh, a masuan in “Ka tuute vakin” cih theisak nuam hi.\nJohn 21:18, 19 simin. Zeisu in, ama nungzui i hihleh bang kipiak kul cihiam? Zeisu in Peter lauhthawn pian nasa hiam? Banghang maw?\nKhatvei teitei Peter in galhangsihna tawh si ding cih genkhol nuam hi. Singlamteh tungah a khut zankha ding hi. Hihtengah Peter in a deihteel dingin Zeisu in sawl hi. Lungnopna lianpen kamciam a: Pasian’ gam adingin kha tampi hotkhiatna hi. Penticost ni-in mi a tulsim in Khazih hong zuat mu ding hi. Nalamdang pipite Zeisu’ min tawh lak dinga, mi tulsimte’ maiah Zeisu pahtawi ding hi. Khazih tawh kikholhna hangin tawntung nopsakna ngah ding hi.\nSee also Lesson 7: Innkuan Pumkhatna Tawhtangte\nAhih hangin manpiak hun hong tung ding hi. Kipumpiakna hiding hi. Tua kipiakna pen Peter mit-hak gega sa mahin kingen mai hi. Tu in Peter in Zeisu’ nungzuihna sang a lianzaw kipiakna om nawnlo hi cih theikhia ta hi.\n1 John 3:16–18 simin. John in itna kician mellote, koibangin gen hiam? Kipumpiak itna koibangin hilhcian hiam?\nKhangtawntungin ei’ sepkhiatte in kipiakkhiatna cin zolo hi. I hunzat dan, i nuntakziate pen ngah dinga kilawmlo zah in thupha ngah hi hang. Itna in a gamtat ciang, bangzah in nuam a, lawpna in kipiakna piang sak hi. Pasian’ itna peuhmah siit neilo in itthuk leng, mite leh Khazih kikal palaite i suak a, lungnopna sangpen i ngah ding hi. Zeisu in “Hih thu thei in na zuih uh leh na lung uh nuam mahmah ding hi” (John 13:17) ci hi. I nuntakzia tawh Pasian i pahtawi a, ama itna leh thuman midang i hopsawn ciangin lungnopna sangpen leh lungdamna kingah hi.\nKhangtawntung cih thu telhak veve a, ei theih ciang pen themcik hilel hi. Himahleh na hih theihzah in ngaihsun lecin, a hoih tawntung nuntakna- leitung nuntakna sang hoihzaw tham –hih leitungah hun tomno bek i neih sungin Zeisu sungah kamciam ahi tawntung nuntakna mansuah leng e?\nNGAIHSUTBEH DING: “Kha lamah khuamu zawdeuhte in, pawlpi mite Pasian’ na a septheih nading dan vaihawmpih tawntung ding kisam hi. Abeisa hunin ki-awlmawh khalo hi. Siamna neite in asepkhop theih nadingin, ngiimna kician kibawlsak mello hi. Tua hangin mi bangzah mangthangkhin cih zong a phawk tawm mahmah hi.”\n“Pasian’ nasem makaite, mipil vive hi uh a, masuan ding geelna nei sitset ding hi. A geelna vuah pawlpi mite leh veng le paamin a septheih dinguh munte limtakin etsak in geelta uh hen. Pawlpimi numei pasal kikhenlo in, siate le upate tawh ki lungtuak takin a sepkhop keingal leh, Pasian’ nasep kizo thei ngeilo ding hi.”\n“Mawhneite hotkhiat nadingin, lungsim tak tawh sep ding kisam hi. Nuntakna thu amau kiangah i hilh dinga, amau hong pai ding i ngak kei ding uh hi. Mihingte’ lungsim a khanglo sakthei dingin kampau thei nuam si’ng maw! I hun tawmlua ta hi. Leitung beikuan among ah i omta hi. Hun mawk beisak ke’n. Hun in kham hi a, eima angsung khualna lel dingin paamaih lua hi. Kua in Pasian zong taktak a, ama nasem dingin, ama kiang pan mahin thala ding hiam?”\n“Pawlpi simin siamna neitek uh a, mun maan takin semsak peuhleng, i mavang tuam mahmah ding hi. I pawlpi i phuhna dingin, siamna nei nasem pilte, siamna khangto sak dingin i kisam mahmah hi. Tuate pen Topa zatdingin kihilhpil thei ding hi”—Ellen G. White, Testimonies for the Church, vol. 9, pp. 116, 117.\n1. Atung a EGWhite kammal i deihna bulpi bang a hiam? Na mimal teci panna leh pawlpi nasepna ah hong koici huzaap thei diam?\n2. Itna diktak i cih koibang hiam? Itna khem e leh koibangte hiam?\n3. Topa a dingin a nuntakna nangawn a pia ngam mite’ thu kikum dih un. Bang pilna ih ngahthei ding hiam?\n4. Sunday ni dotna nunung ahi Khazih ading na kipiakna tawh kisai bangci dawn na hiam, ngaihsun kik in. Kipiakhia takpi na hiam?Bangci sep na hiam? Kituak (worth) na sa hiam? Thu-umlo khat kiang koici hilhcian thei ding na hiam?\nPrev post DA 5: Ki-apna\nNext post Pilsinna: 4th Quarter 2020 Sabbath School Lesson


url: =Zomi Siamsin Kipawlna, Universities-Myanmar Tangthu a Tom - Laibu Saal\nHome > Untagged Zomi Siamsin Kipawlna, Universities-Myanmar Tangthu a Tom\nZomi Siamsin Kipawlna, Universities-Myanmar Tangthu a Tom\nMotto: "Sinin, Semin, Mainawt ni"\nKawlgam ah 1948 kum suahtakna ngah khit akipan Khamtungmi Universities sangnaupang kipawlna a khang a khang in na om toto hi. 1948-1962 sungteng khamtungmi Siamsin Kipawlna, Hill Chin Student Union min tawh Rangoon University ah kipawlna om hi. Zosuan Siamsinte kipawlkhawm in minam khantohna ding kikumkhawm thei a, minamdangte lakah khat le khat kikhualna bekthamlo ngeinate kemcing in University huam ah unau sanggam khat mah bangin na kithuah uh hi. Tua kithuahnate University kahsung bekhilo, sangman khit ciang nasep tuamtuam ah a lut uh hang, ki-itna kiamlo, gam le minam ading kisapnate ah Siamsin hunlai ki-itna te mah bulphuh in ma na pang khawm thei uh hi.\n1961 kum in Shan gam khuapi Taungyi ah kibawl Mualtungmiteng Kimuhkhopna Pawipi ah tua hun lai-in Hill Chin Student Union pan President ahi Mr Chin Sian Thang (Law Major) in Siamsinte palai-in nakihel a,1948 Kawlgam Thukhunpi puahphatna ding tawh kisai-in Zomite tangin thu nasung thei hi. Hih thupen Siamsin tangthu ah gamvai tawh kisai a kimuthei Siamsinte thuneihna atawpna hong hita hi.\n1962 khit General Naywin makai in galkapte in Kawlgam kumpi hong sep akipan kipawlna tuamtuamte hong kiphiat in Socialist upna tawh ki-kalsuan hi. Siamsin kipawlnate zong Union kici nawnlo a, Chin Literature and Culture Committee cih min tawh kilaih ahimanin sangnaupangte thuneihna tampi hong kiam in Minam khantohna ding thute pan ngeina le laivai kibatlohna thu tawh Zosuan Siamsinte sungah thu kituahlohna hong tam tetek hi.\n1964-65 kum kim ciangin Rangoon ah University sangkah Siamsinte in Zomi Siamsin Tang Sum cihtawh fund paulap in kipawlna khat na nei uh hi. Tua munpan Tedim kampau Zomite kipawlna dingin Zomi Siamsin Kipawlna ci-in hong kho tektek hi. Tua hun lai-in Yangon, Mandalay cihbek phial ah University om ahimanin khamtung khua tek pan University kah a kihihna le Zomi Saimsin Kipawlna sungah kihelnate tawh Zosuante khat le khat kithei in gam le minam khantoh nadingte ah na kithuah thei uh hi.\n1988 khit SLORC leh 1997 SPDC galkapte gam uk hun akipan Kawlgam mun tuamtuam akigawm 115 phial ah University le College hong hong thak uh ahimanin Zosuan Siamsinte zong kikhenthangin sanggam unau laizom takpi nangawn kitheihna hong om nawnlo hi. Tua banah nidanglai danin khamtung ah kitengcip zo nawnlo a, lo no na lam manawhin Zosuante kikhenthangna hang' khua khat tui khat hihna le sangkah khopnate pan hong piang khia ki-itnate Zosuan khangthakte sungah hong om nawnlo hi. Gam le minam khantohna ding asem abawl khawm ding teng sungah kimeltheihna, ki-itna hong bei thei zah dong dingin patauhhuai dinmun ah kitung ta hi.\n2004 kum in gamdang pan huhna tawh Chin Literature and Culture Committee omna ahi Yangon, Madalay, Magwe,Monywa, Pakoku, Kalay pan Siamsin makaite Yangon ah kituah in CLCC Central, Myanmar hong phuan khia uh hi. 1962 khit khua tuamtuam panin mun tuamtuam ah sangkah in a kikhenthang Zosuante kikaihkhopkikna masa pen hong hita hi.\n2005 kum ciangin CLCC, Central Myanmar min tawh Hakha khuapi ah akhatveina Develpoment Seminar kibawl hi. Tuamunah Seminar kahin apaite sungpan Tedim kampau Zomi Siamsin makaite pen amau sangkahna CLCC sung tek pan makai dinmun tawh hong kihelthei uh hi. CLCC-Yangon pan Dr Pau Sian Lian, CLCC-Mandalay pan Tg Ignatius Thang Sut Mung, CLCC-Magwe pan Dr Nung Mun Thawn, CLCC-Monywa pan Tg Yin Sian Mung, CLCC-Kalay panTg Michael Suan Lian Pau cih bangin Tedim kampau Zomi Siamsin makaite kituahkhopna pan Kawlgambup Zomi Siamsin Kipawlna phuatkhiat ding vision hong nei uh hi.\nTua Hakha Seminar pan hong piang vision pen 2006 November 20-23 sungin Tedim Khuapi Khaudo Hall ah amasa pen Kawlgambup Zomi Siamsin Seminar mitmuhin hong piang khia hi. Kawlgam sungpan mun tuamtuam ahi Zangkong, Mandalay, Monywa, Kawlpi, Magwe khuapite a om Zomi Siamsin makaite hanciamna tawh kipankhia in hong lawhcing mahmah hi. Hih pawipi pan Kawlgambup Siamsin Kipawlna kipsak ding hoih kisa a, Zomi Siamsin Kipawlna, Universities- Myanmar (ZSK-UM) cih ding kithukim hi. Kipawlna ah panmunlen ding kitel a, Gambup Siamsin EC kinei hi. Hih pan in Seminar II Kawlpi ah neihkik dingin kithukim hi. Siamsinte Motto dingin zong India gam a om sanggam Siamsin Pawlpite tawh athu kihualthei dingin “Sinin, Semin, Mainawt ni” cih ding kilungkim hi.\n2007 kum sung hamsatna tuamtuam le gambuaina hangin tua kum Seminar piang zolo hi. Siamsin makai Central EC teng zong salfron revolution ah kihel uh ahimanin hong kikhen thang uh hi. Malaysia a tungkhin sa Pawllutang kiangpan 2008 August kha ciangin gamsung ah a om lai Siamsinte tungah panmun le thuneihna hong ap thei pan hi.\n2008 kum ciang, gambup thuzekpi ( tualaitak) tungpan phalna tawh Kawlpi Siamsinte in vaipuak la in Seminar II bawlkik ding kigeel phakik hi. Mun tuamtuam a om Siamsinte kimutuahin 2008 November 25-30 sung Kalay Baptist Church biakinn ah kinei hi. Tua mun pan Zomi Siamsin Kipawlna, Universities-Myanmar panmun len thak kitel a, tulaitakciang Central EC in hong dingsuak uh hi.\nSeminar II pen Siamsin motto, “Sinin, Semin, Mainawt ni,” cih thubulphuh in kinei-in kibawl hi. Siamsin Seminar III tawh kisai 2010 kitelna tawh a kizomthei thulu hih ding EC meeting masa ah kikupna a om bangin, siapite hong piak ngaihsutna tawh "Post 2010" cih kibulphuh in Tedim khuapi ah kibawl hi. State level pan in Seminar bawl ding hong kinawngkaisak a, State khuapi Hakha ah delh in pawi a kipelhloh nadig kihanciam hi. Kawlpi pan a kahto Siamsinte Lawibual Gate pan khak in thusin ngawp hi. Pu Chin Sian Thang le Prof Dr Thang Za Tuante tuanna mawtaw pen deihtak in khaktan in thusit uh hi. Pu Thang pen Seminar lamah pai khuan pia lo in cingcip suak pah uh hi.Hamsatna tampi sungpan Siapi Dr Thang Za Tuan le Pu Zo Zam Cin Paute in thusinpihna hoihtak hong neih theih pih uh hang Pu Chin Sian Thang pen thuneite in Seminar lam kalkhat a suan ding zong hong phallo hi. Hi bang teng tawh Seminar III nuamtak kizo to thei hi.\n2010 ciangin “ FuturisticThinking” cih thulu tawh Tonzang khuapi ah kibawl hi. 2011 ciangin Pyidawtha khua ah “Moral Rearmament” cih thulu tawh kibawl hi. 2012 kum in “Challenging Hope” cih thulu tawh Tuithang khua ah kibawl hi.\nTukum, 2013 kum in “My Rights & My Responsibilities” cih thulu tawh Kawlpi ah November 18-24 sung kibawl ding hi.\n2010 kum May kha in a masa pen Siamsin Summit Madalay ah kinei thei a, tua mun ah Siamsin Seminar III lai a khensatna tawh kizui in thukhunpi kibawl a, tua mun mah ah kipsakna kinei hi. 2011 kum in Yangon khuapi ah a nih veina Siamsin Summit kinei thei hi. 2012 kum in a thumveina Kawlpi ah le 2013 kumin a liveina Hakha ah kinei thei hi.\nKawl kumthak tuibuak pawi hun sung in Medical Trip kipai den hi. 2011 kum in Siamsin Medical Trip to Buanli, 2012 kum in Siamsin Medical Trip to Suanghoih le 2013 kum Siamsin Medical Trip to Saalzang cihte bangin singtang khuate ah nasepna kinei hi.\nMidangte tawh nasepna le kizopna zong kinei a tuate pen hih sung kigelh nailo hi.\nItem Reviewed: Zomi Siamsin Kipawlna, Universities-Myanmar Tangthu a Tom Description: Rating: 5 Reviewed By: Cinpu Zomi


url: =KHAZIH EITE' DIKTANNA - Zomi Adventist Innkuan\nKHAZIH EITE’ DIKTANNA\n(Mopawi ah bang puan na silh ding hiam?)\nBy Ted Wilson (Sabbath Sermon)\nKumthak hun nuam khat kipat mah bangin eite in ih gupkhiatna thumungpi ahi, “Khazih leh Ama’ Diktatana” thu ngaihsut hun ahi hi. Matthew in Zeisu thugentehna ahi a lawphuai mahmah “Mopawi” bawlna hong lak khia hi. Matthew 22 sungah a kigelh in, Kumpipa’ bawl a thupi mah mah mopawi thu ahi hi. Hih mopawi in thupi bek tham loin, ngaklahhuai mahmah mopawi, kumpipa in a tapa ading abawlsak ahi hi. Kumpipa in “A khohsa mite sam dingin a nasemte a sawl hi” (Matthew 22:3).\nA khasiathuai thu in, a khohsa mite in tua kumpipa’ tapa mopawi pen na lunglut lo mawk uh hi. Kumpipa bawl mopawi ah asap mite, hong pai nop loh ciang kumpipa lungsim bangzah in na ding cih na ngaihsun kha hiam? Hih gentehna thu leh a deihna pen tuni in ih lungsim sungah koih dih ni. Zeisu in Ama’ mopawi ah eite hong sam hi. Eite ih pai ding hiam?\nMopawi Lengla Dona\nMopawi sungah lengla dona zong a lawphuai mahmah khat ahi hi. Ko innkuan in zong mopawi lengla dona pawipi ka inn ah nih vei leh biakinn ah khat vei ka nei ngei khin uh hi. Mite in ka tanute mopawi lengla dona ah hong pai in hong uap uh ciangin ka lung uh adam mahmah hi. Ahih hangin, hih thu gentehna ah kumpipa khohsa mite in kumpipa’ itna tak tawh a sapna thudon lo uh hi. “Amaute in paulap bawl in amau na tek sep san uh hi” (Matt 22:5). Eite zong tuhun kumzabi sawmnih leh khat nuntak zia tawh buai in Pasian in hong nekpih ding pawipi thudon man lo in ih om kha hiam?\nHih gentehna sung ah, kumpipa in mopawi a asap a khoh mite in kumpipa nasemte man in bawlsia in that uh hi. Nang zong Pasian tawh na semkhawm ding na gel ciangin, mite in hong nial ding, hong bawlsia ding, hong pampaih ding leh a tawpna ah zong hong that ding in ki gingkhol in. Christian pawlpi bup leh a diakin ei Seventh–day Adventist pawlpi in kumpipa’ nasemte bangin ih thuak ding zong ih kiging ding kisam hi.\nAhih hangin mailam hun ading lungkham kei in. Mailam hun a, kamsangte genkholh eite theihsa ahong tung dingte hangin lau kei in. Khazih in eite tawh atawp dongin hong om khawm ding cih a kamciam (Matt28:20) i mu hi. Mi khatpeuh in tulai thupiangte panin kamsangte thuhilh kholhnate a tangtunzia mu ding uh hi. Eite in huntawpna ah ih om ta hi.\nSee also DEBATE EVOLUTION VS. CREATIONISM IN ADVENTISM\nKumpipa in a nasemte tua banga kibawlsia in a kithahnate azak ciangin heh mahmah hi. Amah in a galkapte sawlkhia in, tua mithatte susia in a khuapi uh haltum hi. (v.7)\nKumpipa in mopawi kipan sak ta a, “Kitenna mopawi a baihsa in om a, ahi zongin asap mite a ne dingin kilawmlo asuak uh hi, tua ahih manin lam lianpi ah va pai unla, mi na muh zahzah uh hong sam un” (v. 8,9), mi tampi mi hoih leh mi sia khenlo in hong sam uh ahih manin mopawi inn sung adim uh hi (v. 10).\nTuni in Pasian’ thu ih tangko ciangin, Pasian thu tawh a nungta tawh a nungta lo tawh mi tampi in hong za in hong sang ding uh hi. Ahih hangin asia le apha, tang le tahumte atawpna hong omkhawm ding hi. Tua khit ciangin sinkhiatna om dinga, tu in zong hih sinkhiatna kipan ta hi in ka um hi.\nNang le kei in, ngaihsutna maanlo, ngeina hoihlo Pasian kiangpan hong pial sak ding pan ih kidal nading lampi khat bek om ding hi. Tua bang a ki sinkhiatna pan kip tak a din theih nadingin eite in “Khazih’ Diktanna” tung bek ah kingak ding ahi hi. Eite in Khazih in eite hong diktansakna, hong siangtho sakna, hong bawlthakna vangliatnate ih ngah ding kisam hi.\nA Kamciam Kalhna\nLai Siangtho sungah Khazih diktannate ih san khit ciangin hong kamciam Zeisu hih theih ding leh hong hih sak lai ding tampi om hi. “Ama’ min a um mi tampite tungah Amah in Pasian tate hihna za pia hi” (John 1:12). Sawltak Paul in zong ‘Khazih’ lungsim bang eite in ih neih tek ding’ (Phil 2:5) hong hanthawn hi. Mangmupa John in zong eite hihna mantak leh eite hamsiatna pan suahtak nadingin, “Na hauh na ding un Ka kiang pan in kham citak hong lei un, … puan kang a siangtho.. note na silh ding un, na khuamuh na dingun mitza kei kiang pan hong la un. Ka itte ka tai a, kisik kik un” (Mang 3:18,19).\nZeisu’ gentehna ah kumpipa in a mopawi siimte hong et ciangin, mi pawlkhat in mopawi puan silhlo mu ahih manin, amah in “Lawmte aw, banghang in mopawi siimna puan silh loin hong pai nahi uh hiam? (Matt22:12) ci in a dot ciangin tua mite in a dawnna ding thei lo uh hi. Pawlkhatte in ahih leh tua mopawi siimna puante silh ding kipia mah leh sang nuamlo lai uh hi.\nSee also Kanglai (Geese)Tungpan lesson tawm cik khat\nKumpipa in a Tapa’ mopawi ah, midang meltheihloh (nang le kei) hong sam bek thamlo in, mopawi siimna puan letsong in hong pia thuah lailai hi. Khazih in eite Ama’ Diktanna puantualpi hong piak ciangin, eite akua mapeuh a dingin gollua neulua cih om lo in, kituak linlian dinga, eite in tua Mopuan hong kipia pen sang in ih silh ding bek kisam hi. Amen.\nKicing zaw leh Thuk zaw\nKamsangnu’ laibu Christ Object Lesson sungah Khazih’ thugentehna pen a kicing zaw in eite hong hilh hi. Mopawi puan in “A siangtho, paubanna a nei kilkel lo Nuntakzia, Khazih hong piak eite neih ding” ahi hi. (COL. p310)\nTua nuntakzia pen eite nuntakzia hilo in, Khazih a’ ahi hi. “Hih pen Khazih’ nuntakzia hi a, Ama’ paubanna omlo nuntakzia, Amah pen Honpa leh gumpa asangte ading in hong piak upna tawh ih san ding bek ahi hi”. Eite in ih um takpi hiam?\nHih laibu sungah hibang in kamciam a muanhuai mahmah hong pia lai hi. “Tua Khazih Diktanna tawh a kituamte bek in Pasian mai ah kilangh ding uh hi. A kitunna puan tualpi pen Khazih Diktanna hi a, Khazih in kisik in a um mite bek khuh ding hi. ..hih puantualpi pen Vantung pan a kigan hi a, mihing bawlsa khauzang malkhat beek zong kihel lo hi. Khazih mihing hong suahna ah a nuntakzia kicing a, tua nuntakzia pen eite hong pia hi. Eite hoihna ahih leh beelpuansia bang bek ihi hi (Isaiah 64:6). Ama’ paubanna omlo Nuntakzia tawh mi khempeuh Pasian thupiak zui thei dingin hong bawl hi. COL p. 311,312\nMidangte’ hong thangsiahna ahi, “Pasian thukhamte kizui zolo hi, paubanna a neilo nuntakna neih theih ding hilo hi” cihte ah awk kei ni. Eite eima’ hanciamna tawh paubanna neilo nuntakna kinei zo lo cih pen thuman hi a, ahih hangin eite in Khazih Diktanna puan tualpi ih silh ciangin Vantung a ih Pa Pasian mai ah paubanna ih nei kei hi. Amen.\nHih khit ciangin Khazih Diktanna in eite sungah a kizom in na hong sem hi. Ellen G White in, “Eite Khazih sungah ih ki pumpiak ciangin, ih lungsimte Ama lungsim tawh ki pumkhat in, lungulhna leh lungsimte zong Amah tawh pumkhat suak a, Ama ading in mun awng kibawlsak in, eite in Ama nunzia tawh ih nungta hi. Tua in “Khazih’ Diktanna puanpi silh” a deihna taktak ahi hi. Diktanna in thuman nasepna leh tua nasepna tawh thu kikhen ding ahi hi. Eite ih nuntak zia tawh thu hong khen ding a, tua nuntakzia pen eite upna ih lahna ahi hi. COL 312\nSee also Child Development\nTua ban ah, “Mopawi ah mopawi puan asilh lo mipa dinmun tuhun in mi tampi om hi… Amaute in Khazih a kisapna uh leh a upna uh a taka nuntakpih lote ahi uh hi. Amaute in a pianpih kente le a ngeina luite pai lo uh hi. Amaute in amau le amau hoih kisa in, Khazih hoihna suan ding sangin, amau hoihna suangin ding uh hi. Hih thute za khin mah leh amaute in Khazih’ mopawi ah Khazih Diktanna mopawi siimna puan silh lo in hong pai uh hi.” COL p315.\nEi Seventh-day Adventistte zong eite hoihna leh dikna a suangte sangin, Khazih hoihna le dikna a suangte ci in mite in hong muta uh hen. Ellen G White in, “Eite Khazih Diktanna puan tualpi ih nuntak sungin silh tek ni. Hih in eite Khazih nuntakzia inn ah kipatna leh Khazih hangin a thupiak zuihna ahi hi… tua hikei leh eite zong Kumpipa’ tapa mopawi a, mopawi siimna puan silh lote ih bang ding hi.” COLp306.\nEite mai i nawt ciangin, Khazih’ hong piak puantualpi tawh kikhuh in vanlamte tawh na ih semkhawm zo ding hiam? Khazih hong piak Ama Diktanna eite in saangin, tua tawh kituam a, Khazih nungzuite nunzia tawh ih nuntakna ih lahkhiat ding kisam hi. Mite in Kha Siangtho tawh ih kidimna pen “Hih Seventh-day Adventistte in Zeisu thei takpi uh hi. Khazih amaute lungsim sungah teng takpi in, amaute pen Khazih Diktanna tangko pen pente hi” hong ci ding uh hiam?\nElder Ted N. C. Wilson.\nSource: Adventist World, January 2016.\nTranslated by Daniel Shoute\nHuihpi Nun Sung Lungnopna\nTags: Articles, Ted Wilson\nPrev post Christmas na bang ci zat sawm???


url: =Ih Mutna leh Hauhna: Hih laibu in hong huhtheihna :: ZOMI DAILY\nposted on 17 December 2018 at 11:49 pm Lomkholna: Ihmut&Hauhna, News, Zomi\nNalamdang a mu dingin kithawi in. Na deihpeuhpeuh na kiangah hong paitheih nading hih laibu in honglak ding hi. Tua na deihpen sum a hiaa, mi thunei khat hih ding a hiaa, lawm (numei, pasal) a hiaa, zahtakna a hiaa, mi thupi sakna ahizongin (bangbang ut in bangbang na deih zongin) a hun a cin ciangin nanga’ hong suak ding hi.\nHih bangaa hauhna pen leitung ngeina a hihi. Hih ngeina in leitungbup ah nasep tuamtuam a sem mite leh minam tuamtuam te tungah hauhna tungsak khin hi. Tua ngeina pen na pilna (education), na neihlelam (background) leh na kaam (luck) tungah kinga lo hi.\nTua pen a kisam pha penpen na sungtawng aa thungaihsutna sungah om hi.\nNa kimlepam en lecin mi tawmno bek in a deihtaktak leh a paina (a ngimna taktak) a theihcian lam na mu ding hi. Lungsim sungah tupna (goal) omlo ahihmanin mite in a hoih leh a sia nangawn khentel thei nawnlo uh hi.\nTuabang mi na hihkhak phialleh zongh lunghimawh naikei in. Hihlaibu in nang hong kikhel sak ding hi. Na ki ngaihsutna sangin a hoihzaw tham na hihna ki phawk masa in. Sum tampi nei lecin koici zat ding cih na theihleh (Sum tam pi ka neih hangin ka zatna ding mahmah theikeng a cite pawl na hih kei leh) mitam pi te sangin a hoihzaw na hita hi.\nHih laibu a tawpdong na simsiat ma in nuntakna sungah na ngimna teltak in na thei ding hi. Na sungaa om pilna leh nangtaktak tawh na ki thuah theih zia ding na thei ding hi. Na sunglam (sunglam mi, sunglam pilna leh hatna) aa a kisel hatna leh septheihna te na mu thei ding hi.\nNa hihna mantaktak tawh na kidimtheih nading, na\nsungtawng dongah ki muanna na neih theih nading, mi dangte in zong nadeih nangah theih nadingin lungsimtakpi tawh hong huhtheih nading na thei ding hi.\nKoici bangin a nuam mahmah gualzawhna mu in leh na kampauna leh na sepna khempeuh tawh tua gualzawhna na ngah theihna ding hong lak ding hi.\nNa gualzawh nading taktak pen na sunglam (sunglam mi, sunglam pilna leh hatna) ii sep a hihi.\nHih laibu pen laisiangtho sung aa ‘mi khat in a ma lungsim ngaihsutna bangin a piang hi’ cih bulphuh hi. Ki khel hun a neilo, a mantawntung hiaa kammal tuamkhat in at ni ci leng ‘mi khat in a lungsim tawngdongah a koih thu banglian in piangkhia hi’ ki ci thei hi. Pumpi tawh a om lungsim na hikei aa lungsim tawh a kibawl pumpi a nei na hihlam ki thei masa in. Tua pen gualzawhna lampi ah kal masa pen a hihi.\nMihingte sungah ngaihsuttheihna nam nih om hi. Khatpen a pualam pilna hiaa tua pen muhna, zakna, khuttawh lawnna, a limna leh a gimnam pan in ki ngah hi. Tua pualam pilna pen nisim gamtatna sungah tulvei zavei kizangh in thupi mahmah hi. Tua pilna in nisim in hong gamtangsak- lai at, mi tawh kiho, phone mek cih te hong sem sak hi. Ni tak na ihmut ciangin tua pualam pilna ihmu hi.\nA dangkhat pen ihmu ngeilo hi. Tua pen na sung tawng aa om pilna a hihi.\nTua na sunglam (sunglam mi, sunglam pilna leh hatna) tha in hong nungta sak a hihi. Tua in na sunglam ah a kisam penpen nasep te a hi: lungtang kisaina leh huihdikna te tavuan la hi. Na simal samal te gamtatna a neu pen dong in uk aa na pumtung nate nasepna tavuan la hi. Tua te bek hilo in nang leh na gamtatna, gamtat nadingin na khensat theihna te leh na sunglam deihna te taktak thei in hong uk hi.\nW. Clement Stone in a sunglam pan in a lamdang mahmah lim khat mu (ngaihsun) kha hi. A mahleh a mah company lianpi khat a ukpa in ki mu hi. Nasepna khat i kipat theih nadingin sumlompi ki sam hi cih i thei hi. Sum lompi pen nasepna ah\nhaksatna a om ciangin hong beisak lo (hong lenkip) a hihmanin thupi hi. A hizongin hih mipa in tuabang in a mah le a mah a lungsim sungah a kimuh laitak in $100 val neilo hi. Tuin a hihleh $100,000,000 bang nei in a lian mahmah Insurance Company khat hong makaih ta hi.\nMi te lak ah hong lungdam sak, puan hoih hong silhsak, mi itna hong ngahsak, haksatna a zo, a nuamsa mahmah in hong nungtasak pen na sungtawng mi a hihi.\nHih laibu thulu in hong gensa mahbangin na ihmut kawm in na hauh theih nading honglak ding hi. Na sunglam (sunglam mi leh hatna) pilna kiangah thukhat (message) na ihmutkal in gen inla tua na genthu na sungtawngdong lut sak in. Tua thu in hunsawtpi laipek aa na sungaa om thu hoihlo te zongh hong phiatsak thei hi. (Hih bang in nasep na pen na ut hunhun in na sem thei hi. A hizongin na ihmut laitak pen hun hoih penpen a hihi.) Tua bek hilo in ihmut nuam in zongh na ihmu thei lai ding hi.\nTuabangaa sunglam (sunglam mi, sunglam pilna leh hatna) tawh kizop dan pen ol mahmah hi. Mi pawlkhat te in ni tawmno sungin sunglam pilna ii manphatna mukhia pah uh hi. Nitak khat bekbek in kilamdanna a mu zongh om hi. Na deih na ngah theihna dingin sawlding khat na neihlam na mu ding hi. Na ihmut kal in na sunglam ah bangthu gen ding na hi hiam? A masapen in hih laibu sungaa hong cih dan na sin masa in. Tua te in vangliatna leh a lamdang in na a septheihna ka theih sa a hihi.\nAhizongin a sawtlo in na utbangbang na gending hi. Lungsim sungaa lim (pictures) in na hawlnop penpen mawtaw na neih theih na ding, hoih na sak inn sungah na ten theih na ding, thupi na sak kipawlna te ah na kizop theih nadingin hong panpih thei hi. Na zat ding sum a kicingtakin hong piaktheih ban ah na lungdam nadingin na utbangbang in hong zangsak thei ding hi.\nNa pualam kikhelna na sungtawngdong hong tun phot ding kisam hi. Na omom na mun pan in a kikhel dingin ki ngaihsun ta in. Lungsim damlohna, uplahna, ki gualleh sakna te hemkhia in. A hoihlam aa muhna, ki muanna, sepngamna leh septheihna\nlamdangte nanga’ hong hita ding hi. Na gualzawh nading lampi tang in zai (straight and wide) mahmah ding hi. (aban zoplaiding) Ih Mutna leh Hauhna\nPrevious: Malaysia ah pasalno kum 13 aphapan khatin asanggamnu gaisak in tanei\nNext: Job: Zia-etna a thuakna leh Pasian’ muanhuaina ~ Rev. Zam Khat Kham


url: =Tong Luansiam Lia Zozam – 4 ~ Hau Za Cin :: ZOMI DAILY\nposted on 20 August 2011 at 10:00 am Lomkholna: Article, Hauzacin\nTong Luansiam Lia Zozam – 4\nKhuado sung khempeuh lah innkuan vai pian ahih manin Lia Zozam te zong a pute inn ah nopci takin Khuado Pawi zang uh a, lasa in Khuangpi, Khuangneu, Zampi leh Sialki tawh nuam a sa mahmah uh hi. Tua mah bangin Kambawi, Lianbawi leh Khualbawi te lawmta zong amau zatna mun lam ciat ah a gualnuam uh a, ahi zongin a lungsim vuah mikhual nungak tongdam luansiam Lia Zozam a mangngilh thei kei uh hi. Khuado annekte kizo mengmeng henla Zozam te inn lamah lengla thei mengmeng le uh a utta uh hi.\nLia Zozam lah a pu leh pi tawh, a nu tawh a Khuado kipawlpih teng uh tawh kua dang zong phawk manlo in a nuamsa uh hi. Ahi zongin tangthu zaknop mah bangin Khuado zong a tawpna hong tung taktakta a, ut in utta kei le uh a pawi uh a bei ding hita hi. Lungzuang in la khawng kipaih in khat leh khat kingawngkawi in tual ah hong lamkhia duaiduai uh a, kumdang khempeuh sangin a lawpzaw uh hi. Khuado voksa lah thau, gil mul vang lianga a nek khit dikdek uh ciang a zubelte uh zong hong bei hiaihiai in, zu zong hong peeng deuhdeuh a, it taleh it zolo, ngai taleh ngai zolo in Khuado hun nuam in mual hong khupsanta hi.\nA zing nitak ciang Lia Zozam leh a nu zong a pute khua ah Khuado pawi siim a ciah uh hunta a, a thai cianga ciah dingin a kithawi pianpianta uh hi. A seng uh Khuado sa leh buh leh bal tawh kidim phitphet a, numei puakzawh pak ding ahi kei hi. Puazo kei le uh a kha ding mi kisam dinga, kua in Lia Zozam leh a nu amau khua ah kha ding hiam cih a kingaihsun nai kei hi. A pute leh khuado innteek ahih manun khualzin pah ding haksa a, inn kim leh inn sung khawng puah, hihsiang kisam ahih man hi.\nA nitak ciang Lianbawi leh Kambawi leh Khualbawi hong hawh kik uh a, ak masa khuan tan kikhen theilo in a holim uh hi.\n“Lia Zozam, noh tawh kikup kum hileh ut taktak hiveng, tu kum Khuado noh tawh ka zat khop loh mahmah pammaihsa ing…”\n“U Lianbawi, kei sanga zatpih kician zaw nei peuhmah ni ciai… ei khawng tomvei hong zinpak hilel hang…”\n“Tua bel hiven (nong zinpak uh), ahi zongin tomkal kikhawlh zong aam hang e”\n“Kei aive, noh tawh ka om ciang kuamah dang ngaihsun keng e”\n“Khua lama te bel na zuang keeilo dia, mate”\n“Khua lamah a zuang ding omlo e”\n“Takpi maw? Um ngam sam khang ei…”\n“Um aw, ka ute nungak 5 inn ah om hiven…”\n“Amaua a tuam, nanga a tuam hiven… hilo hia?’\n“Ha ha ha….. kamsiam lua uhteh..”\n“Nang aive kamsiam zaw…. hong dawng zolo hizaw ung ei Zozam; ngaihno lah kong cih ding uh hong phal kei ve cin… hong ci nuam tak hive ung maw”\n“Ngaihno na cih ding uh tam lua sam in ciai… nong kamsiam khawng uh a takpi na sa kha leng”\n“Nang ciah ding hita a, lai khak bang hong gelh hile ung zong hong thuk man nawnlo ding maw?”\n“Laikhak gelh siam beek hilengh hong thuk nuam mah si ing e… laikhak lah ngah lo a, bangci hong thuk ding ka hia”\n“Na ngahsa te lah a kilawm ciang bek in thuk lel cia… kua in na kamsiam hikei ci thei ding”\n“Kei, tak sinthu ka leel hang taka naubang sang ding tanggual sel’ den ing e, a lamdang hi kei”\n“Tong luansiam Lia Zozam hi mai ve cia duang zen Lia Zozam aw.”\n“Takpi maw u Lianbawi?”\n“Hi ei, honuam i khawlkhawm zonga taka sinthu kilel lo ding ei aw…”\n“Taka sinthu ka lel zongin hemlam sinthu tuibang hong luan palbang ken nang la’ng e, lia lungmawl in”\n“Na tongluan siam damtui hileh lungzuan nawnlohna damtui bang dawn nuam ing e”\n“Lia lungmawl ka hi zonga, taka naubang ka san ding vangngaih sinthu cikciang ka mu diam maw”\n“Khaih, lawm Kambawi, Lia Zozam kamsiam tawh ei gel ak masa khuan in hong phawng kha vak e, nuam lua nuamlua i cihcih sungin Aksi siguk nangawn vanlai na peel khinta vak, ciah lam i manawh phot diam? Tongdam leel siam Lia Zozam nel zun ah ei gel gam thang bang awk, lambang pel mawh hang e”\n“Himah ei… nuam mahmah tase leh zal mang lam beek ah holung kum lai leng maw…na mangpha in maw honuam paalhoih Zozam no aw…”\n“Hipah ding maw, zan sawt hilo maw, tu lai ve vua… a nuam dih ve”\n“Nuam ciin tutu le ung… giak kha mawk ni ung….”\n“Mangphaw hoihnono, aksi nelkai, zozam nelkai na mam vua leh maw”\n“Zozam taktak pen na man nuam si ung e… haaaaa”\n“Tua zong kingah lua hi… a tak na deihloh uh hang na zalmang beek vuah hong man vua leh…”\n“Nong zui mai dia Zozam… zan sawtta, ko bek ciah ding ut kei ung”\n“Hong zuih sawm leng zong ut taktak kei nucia…”\n“Huiha, koh bel na kamsiam hong dem zolo hi mai ung ei…. ka taktak ka gen uh zong na kamsiam tawh a kilehkik ding hi ung ei…. mangpha taktak… aw… aw”\n“Awle, mangpha hoihtak aw”\nHuankhang tung pan cih ciang huandai gei ah zun a thak uh leh a pam vua akgil sung pan Akluipi in a kha zap duahduah in hong kiki ngikngik a, ak masa akhuang hileltak hi. Luineu zah phial a Lianbawi, Kambawi leh Khualbawi zunthak a luansuk duahduah khit ciang amau zong amau inn lam ciat ah khuavak siang mateng mengme pak dingin a kikhenta uh hi. Lianbawi in amau innkatau pan a gal et hangin Lia Zozam te inn sungah meikhuat vak khatzong a mu nawn kei a, Zozam zong a pi zingthawh mateng ihmu dingin a zal dimdiamta hi, cihna hi.\nPrevious: Tong Luansiam Lia Zozam – 3 ~ Hau Za Cin\nNext: Tong Luansiam Lia Zozam – 5 ~ Hau Za Cin


url: =Hello…. Lamka – 5 : Saipi Paiin Pai Ni ~ Hau Za Cin :: ZOMI DAILY\nposted on 16 May 2015 at 10:00 am Lomkholna: Article, Hauzacin\nHello… Lamka – 5 : Saipi Paiin Pai Ni\nMarching on… Zomi in mainawt zel ding hi. Zomi in a mailam khuatzel ding hi. Minam khempeuh in amau mailam khuat a, Zomi zong a mailam khuat in pai zel ding, Saipi paiin pai zel ding hi. Ling a om leh hahsiang dinga, suang a om leh khukmang dinga, gam a buut leh vatmai phot zel ding hi. Khawl thei hilo a, tawlnga man zong hilo in a matut a tut mateng tangtak, hangsantak, pilvang takin a pai zel ding ahi hi. A tupna a tun zawh ciangin zong a mite phattuamna dingin a sep ding bei ngeilo ding ahih manin a sangzaw na ah kilamto zel dingin a mainawt den kul lai ding hi. Tua ahih manin Zomi aw, paipai in, paipai lel in. Na kiim na kiangah thupiang a om hang nang bel a tawlnga man, a mitsuan man, a khuadak man hikei teh, na mazap gam nuampi na tun mateng na mi na sate in hong ngak a, na mi na sate in nang hoihna pakzu dawn nuam in na liimbel ah tutkhawl nuam uh hi. Tua ahih manin Zomi aw marching on…\nCinghpi (rhinoceros) pen a mailam bek nawka kalsuan hi ci uh hi. A nungah a ta in zui taleh a mai a singluang om zong a kanzawh kei leh a ki tawh pik in a nunga a tano om denglum pahpah hi kici hi. Singluang nuai ah lut ding a lem kei a, singluangpi lah a kan zawh kei leh a ki tawh pik in lumlet a a nunga tano in thuakkha den hi, kici hi. A phul zawh mahmah kei a, a pik zawh mahmah kei leh bek kikhin pan hi cih sabeng mite gen za ngei ing. Zomi te pen sabeng, gamvaka gamsungah nek ding sa, singgah, anteh, singzik cih bang a uk ngiatte hi hanga, zong i tenna gam tawh kituak mawhlo hi. Ahi zongin Zomi bel Cinghpi banga nunglam khuallo a mailam bek a en, mailam bek a nawk hilo hi. A kim a kianga khuala gamtang, a tatna ding ‘kuam kua’ khuala gamta hialhial Sakhi bang hi a, lauh neilo, kihtak neilo a ama pai-a pai ngiatngiat Saipi tawh a kibang ahizaw hi.\nSaipi in a nek ding gamgua a muh hangin tua gamgua bek tawh nitum lo in a maban zom in, a lawm a gual huai a, a hon lak ah taa in amah bek in gamnuam leh mun nuam ah tualbuallo a, a hon paina ah pai in, a hon makaihna ah zui in kiton diamdiam uh hi. A piancil in saino bawngla cia a phak hangin a ngek mahmah hi a, a pi in khoi in damdam in dingto sak a, a lampai theihna dingin a mawl tawh len in, a mawl tawh kai in pattah hi. A siam ciangin pai a, a nu nung bel zuizo taktak pah lo hi. Ahi zongin a pi, Saipi in taisanlo, nawhpaipih selo in tonpih a, kizuihpih in saino a ne thei sahang, humpi, vompi lak pan cingin, ngia leh sane ganhing lak pan humbit hi. Saino saipi a suah dongin a nu in taisanlo in pattah a, a pum leh a lungsim huai in kem a, a khangcingsak hi. Saipi a upat ciang, a khangcing ciangin a sih hun hong naih ciang a sihna phual uh zuanin tua ah amah a itte khempeuh in ompih, tutpih in tuili gei, ciktui gei, a munnuam khat ah bualpih uh a, a nuntakna in a cin nawnloh ciang a paisan a tano leh a lawm leh gual in ni bangzah hiam tutpih in khitui luangin sigal uh hi. Saipi nangawn in tua zahta ki itna leh kikhualna nei uh hi.\nZomi zong tua bang ding ahi hi.\nZomi pen a Zolia leh Zotaang te bek in a zuun ding hitheilo a, Zomi upa, makai, khangham, thuthei, pilna nei leh a siamte in a makaih ding ahi hi. A khangdawng mahmah mihing khat, minam khat pen a khangcingsa, a khuamusa, a mitkeuhsa khat in a makaih kei leh a khuamuhna lian hathat theilo ding hi. Zomi khempeuh khantohna ding pen Zomi a khual, nu leh pa leh khangham uliante khut ah a om ahi hi. Thuthei khat in a khantohna dingin a sep kul cihna hi. Saipi in a no a taisan loh bangin Zomi in zong a minam a pattah, a huai, a kep, a khangcingsak ding hi a, a taisanloh ding ahi hi. Saipi nangawn in tua bang ngaihsun thei ahih leh Saipi a kem dinga piangsakpa in nang leh kei hong bawl pen Saipi sangin ngaihsutna kicingzaw tawh semkhia lo ding ihi hiam? Saipi mai ah Zomi a tai valval ding ahi hi.\nSaipi pen gamsa lak ah leitunga pai lak pan a gol pen, a lianpen hi a, amah zah in a lian omlo hi. Zomi pen a lianpen, a gol pen hi a ci ihi kei a, ahi zongin lungsim ah saipi cia kinei veve hi. Lungsim pen a golzawzaw in leitung makaih hi a, leitung a uk ahi hi. Mite itna a nei, mite khualna a nei, mite hamphatna ding leh khantoh nading a khualte in leitungah thuneihna a tang ding ahi hi. Zomi in zong a mite a khuala, a mite a it a, a mite a pattah leh a mite in leitungah kuamah englo in kuamah phaklah neilo ding ahi hi. A khual kei a, amah bek a kikhual leh bel a itlo, a ngailo leh a khualkiklo zong a om thei ding hi. Zomi in limtak ngaihsun in amah bek a ki it ding hilo a, a kim a kianga omte tawh kikhawl thei in, ahi zongin lungsim lianzaw tawh a makaih ding ahi hi. Lungsim saipi cia nei in lungsim saipi cia a nuntakpih ding ahi hi.\n3rd World Zomi Convention hong nai mahmahta hi. Pu Tun Kho Pum Baite tawh kisai laibu zong kibawl cih kiza hi. Khangnote lungsim ah minam itna a piansak leh tua laibu manpha ding hi. Tua ahih kei a ‘sim nuam mahmah ei, thupi mahmah ei’ cih ciang ahih leh bel a kikoihna Library leh laibusaalte etlawm sak bek lel ding hi. Zomi te’n a paisa thute phawk kawm, ahih hang a phattuam nawnlote zong kitheihmawhbawl a mailam ading kal i suan kul peuhmah hi. Hangsan taka mainawt ding a kul lua hita hi. Minam kician ihihna i tel mahmah khit ciang tua minam min tawh kalsuan ziahziah ding ahi hi. Zomi ihih i kitel mahmahta a, lungdamhuai hi. Nunglam ena dinkhawl man ihi kei a, lamgei a singkung lim ah tawldam kawma tutkhawl man ihi kei hi. Zogam nuam Zogam hoihna en in a dingding mante ihi kei a, Zogam hoihna a paallunsak semsem dinga sep ziahziah hun ahi hi. Zogam a hoihzaw sem dinga zem dingte ihi a, Zogam hoihna a tul theilo dinga puah leh zuun ding nang leh kei ihi hi.\nPilna zong theite in pilna zong hen. Gam leh lei a puah theite in puah hen. Sum leh pai a zong theite in Zogam puahna ding zong hen. Zogam ah singkung lopa a kilawm mahmah in a niim dildial theihna dingin singkung lopa, paak namcih suan in hah in kem ni. A paisa ah sum leh pai deihzah kineilo thei hi. Zomi te zong sum leh pai zon dan University ah sinin, College ah sin in milian milal tawh kikhawl in sum leh pai nei sumhaute tawh zong kikhawlta hi hang. Ulian, zalian, milian zong neita hihang. Zong neito zel lai ding hi hang. Tuate a manpha tak in zang ding hi hang. Zogam leh Zomi zuunna in zang ding hi hang. Hun leh tha a kisap leh zong midang in hong pia masa lo kha ding hi. Zogam zunna dingin Zomi mah kisam ding hi.\nI tunna ciangciang panin mainawt ni. I phaklah ding omlo a, i makhelh lah ding omlo hi. A sak a khangah diang khengkhang lehang leitung minam khangtosate gamtat dan, gampuah dan, gam zuun dan en zong i mu dinga, amau tung pan i sin theih ding tampi om ding hi. Nang mun ah nang, kei mun ah kei, i omna ciat pan i gam, i minam mailam lungsim ah koih in, khangtosak in, khangsawn piangsawnte adingin a kilawm Zogam nuam suaksak in, a etlawm Zogam mual leh kuam suaksak in, a zahtakhuai Zomi hisak lehang nang leh kei hong bawlpa in zong hong awi dinga thupha namcin tawh Zogam mual leh guam hong phungvuh in Zomi te lungsim leh ngaihsutna, a tha a zung leh a nuntakna uh van leh lei a bawlpa mah a minthanna dingin diangkhia in kuankhia semsem ding hi.\nZomi aw, Saipi pai in pai zel in.\nZomi is marching on…\nPrevious: Dimno’ Nu laikhak – 12\nNext: ZAM Thupuak :: 17 May 2015\nInnbuk mual Falam in lanuam ~ Dr. Dongno\nDimtui Vangkhua Tualnuam\nMalaysia NSE Highway tungah mawtaw 3 kiphukha in, mawtawkhat meikuanggawp


url: =Covid-19 leh Babel tausang ~ T. Sawm Lian :: ZOMI DAILY\nCovid-19 leh Babel tausang ~ T. Sawm Lian\nposted on 26 March 2020 at 10:56 am Lomkholna: Article, Biakna, Sawmlian\nLeitung bup a cidamna lam tawh kisai a kipawlna lianpen World Health Organization (WHO) in pulpinatna lauhuai, pandemic ci-a a pulak, kum 2019 kum bei kuan pana leitungbup a lingsak Conora Virus Disease (COVID-19) tawh kisai ngaihsutna tuamtuam tampi omte lak panin, Babel tausang kilamna tawh genkhawm leng i ci hi.\nPiancilna 11 sungah tuiciin a tunkhit ciang Noah suan leh khakte hong pungin, tuate in kampau khat neiin, nisuahna lam Shinar ah a omkhopna uh, tua munah van a baan ding khuapi khat lam a sawmna uh leh a kipatna uh kimu hi.\nMihingte kithutuak mahmah uh a, zong thahat uh hi. Na lianpi sem thei dingin pilna siamna zong nei uh hi. Kithutuakin, pau nam khat bek a zatna uh hangin nasep zong baih mahmah hi ding hi; tua pen Topa in in zong thei cian mahmah hi (n. 6). Ahi zongin, tua bang nasepna, kalsuanna pen Topa in pakta het loin, a pau uh kitukalhsakin, tua mun panin thehthangin, leitung mun tuamtuam ah kikhenzak uh hi.\nPasian deih dan hi loin, mihing pilna siamna leh thahatna tawh khuapi, van a ban ding lam a sawmna uh pen lawhsam uh hi. Kithutuak deihnapi, amah langpanna ding a kithutuak a deih lo Pasian hi. Pilna siamna mihingte pia napi, amah i langpanna ding, amah sanga i liatsak, i thupisak ding a deih lo Pasian hi.\nTuhun ‘global village’ ci a, leitungbup pen khuaneu khat banga kingaihsutna, mihingte pilna siamna sangpi tak nei a, sep theihloh nei lo phial a kingaihsutna hun, Pasian deihna bang a nuntak ding sangin a puatham peuh a kiliatsak zawk hunah, bang hangin hici zahin pulnatna hong thang mawk hiam? cih ngaihsuthuai hi.\nTuhun mite in i pilna, siamna, hauhna suangin, i lungsim leh i nisim nuntakah ‘Babel tausang’ lam sawmsawm hang a, tuate bangmah lo a suahna ding, leitungbup kithutuak a Pasian zahtak lohna, neih kibang kiteenna, politics, economic lam a kitaitehna leh leitung vai nate buaipih lua hang a, tua lamah kithutuak lua, Pasian bang zong phawk man lo phialphial i hih manin, gam khat leh khat, state khat leh khat, khua khat leh khat sem khawm lo, tonkhawm lo, kalsuankhawm lo phot dingin ei mun ciatah hong khumcipna a hi kha diam?\nSing, suang, leiseek tawh ‘babel tausang’ lam kei kha mah ni. Pasian i ngaihsaklohna, i thupisimlohna, Pasian kisam i kisaklohna, mihing lam pankhop kithupi i sak luatna khempeuh vatmai dingin, babel tausang a lam mite a thehthang mah bangin, tuhun a mite ei om munah hong khumcip ahi kha diam?\nHih COVID-19 hang a linglawngna leh haksatna pen bei pah thei, beipah lo thei hi. Ahi zongin hih natna hanga i haksatnate, i tuak thute ngaihsunsun lehang, hih pen tuhun a Pasian in a hoih lama hong sinsakna zong hi kha ding hi. Leitung ah hauhna, pilna-siamna leh mihing lamah kingakna taak om lo ahihna, innkuan manphatna theih thakna, a manpha mahmah haksatna, Pasian tawh kinai zawk semna suak thei hi.\nNidangin Babel tausang hangin Pasian in mihingte pau kitukalhsakin thehthang a, tuhun ciangin Covid-19 hangin gam, khawk (state), khua khenzakin ki-om hi. Topa in bang sinsak nop hong nei hiam, cih ngaihsun kawmin hih haksatna mimal, innkuan, pawlpi adingin thupha suaksak sawm ni. ~ T. Sawm Lian\nPrevious: Dong tuah hun ciang ~ Rev. Thang Van Lian\nNext: Thupha haksatna ~ T. Sawm Lian\nJesu Christ suangpi tui-nak nei\nNgaihsun phapha ni… tha kipiak dan ~ Pau Khat Suan


url: =Lungkim theihna (Contentment) ~ Peter Mangpu :: ZOMI DAILY\nLungkim theihna (Contentment) ~ Peter Mangpu\nposted on 11 September 2016 at 11:17 am Lomkholna: Article\n“Topa sungah lungkim in, amah in na lungsim deihna nang hong pia ding hi.”(Late 37:4)\n“Cihmawhna leh cihtheihna a sinsa ka hi hi. Tua ahih manin ka hau aka zawng zongin, ka vah a ka kial zongin, koi mun koi mun hita lehah alungkimthei dingin a kisinsa ka hi hi.”\nZYA hong kipankhiasak, kum sawm sung hong ompih in, mailam khangtampitak hong ompih paisuak lai ding a nungta ih biak Pasian min phat masahang. 2005 kum January 17 ni-in Zomi khangno 20 val in annek khopna leh holimna tungtawngin ZYA hong kipankhia a, tuin kum sawm hong cing ta hi. LST gen mah bangin a kipat lam thu neu khat tawh kipan ahih hangin a tawpna lam ah hong thupi semsem. “Na khatpeuh a kipatnasangin a tawpna hoihzaw …”(Thuhilh-sia 7:8a) a cih mah bangin, bangci danin kipankhia cih sangin bangci danin tawp cih thupi zaw hi. ZYA kum sawm dong a kalsuan theihna pen thu baih hi peuhmah lo hi. Hihkum sawm sungin buaina leh hamsatna tampi tak kikantan to hi.\nZYA kum sawm sung ih lawhcinna a hang tampite lakah kapawk khat pen “Lungkim theihna’ ahi hi. Lungkimloh theih nading thu tampi tak mah om-a, a tawpna ah lungkim theih nading mah kisin/hanciam tek in hi ciang a kitung to ahi hi. Kipawlkhawm a nasepna ah khatlekhat kitelsiamin, lungkim theihna in gualzawhna leh matut zawhna bulpi khat ahi hi. Ni dang in lungkimtheihna cih ngaihsutin ka nei kha ngei khol kei hi, ahi zong Tuailai Khawmpi, Tedim ah nitak khat a thugenna in ka lungtang hong sukha mahmah hi. “Ka angtan mahmahna khat pen ka khangno lai in ah, Zomi khangno kipawlna kician kineizo nailo (ahun cing nailo ci ding hiam), tuhun ciangin, a diakdiakin kipan khin ta, kizom toto cih ka muh ciangin ka lungdam lua in tha ngah lua ing. Deihloh pen in Topa’n Ama kiang zuan dingin hong sap baih phial leh zong Zomi leh Zogam adingin ka lungmuang ta hi.\nAgengen bek hi nawn loin kipankhin, kalsuan khin ta kamuh ciangin tha ngah lua ing. Ka lungkim mahmah hi.” Dr. Chin Do Kham neihlelam, sumlepaai, za neihna leh minthana ah lungkimna taktak kimu zo lo hi. Sawltak Paul in zong a nuntakna ah a tel zawhloh thu tampi na om a, ahi zong, lungkim theih ding na kisin hi. “Cihmawhna leh cihtheihna a sinsa ka hi hi. Tua ahih manin ka hau a ka zawng zongin, ka vah a ka kial zongin, koimun koimun hita lehah a lungkim thei dingin a kisinsa ka hi hi” (Phil. 4:11-12). Tua mah bangin eite zong thu khat pepeuh ah phunphun loin lungkim theih dingin hanciam in, kisin ding kisam pha mahmah hi.\nZomi sungah kipawlna tuamtuam hong susia leh hong khenkham thu khatin lungkimlohna hi gige hi. Gentehna in, meeting kinei in khatlekhat deihdan kibang lo, lametna bang a piang lo, a tawpna ah lungkimlo, nuak in kipawlna nawngkaisak cih pian kitam muh mahmah hi. LST in na galte na it in, ci napi-in en ih sanggam, ih nasep khoppihte nangawn it zo lo thei hi hang. Sia khat in na galte na it in, cih pen leitung cilesa tawh hamsa mahmah hi. A tawpna ah ih it zawh mahmah keileh zong ih bawlsiat loh ding thupi hi, a cih phawkhuai ka sa mahmah hi.\nLungkimtheihna omkeileh kilemna leh kipawlkhopna lawhcing thei loding hi. Pasian leh midangte tawh kizopna ah zong lungkimtheihna mah kisam hi. Leitungah a lungkimtheilote mah mihamsia pente ahi hi. Lungkimtheihna ih ngah theih nadingin hih thu thum tawh ih hial bawl nuam hi. Dr. Sira Kham (Dr. Do Kham’ zi) in, “U Kham’ hong nutsiat in mite in bangci danin a phawk uh hiam cih thei nuam in Facebook ka et leh khangno khat in RIP pen hi bang danin gelh hi.\nRIP (Return, If Possible) Sia Kham aw, ahih theih a leh hong kilehkik in, ci-in a gelh ka muh teh ka phawk thu thum om hi. Zomite aw Sia Do Kham hong ciahkik ding na ut taktak uh leh hih thuthum teng pen U Kham in a deih mahmah thu hi, ci-in hong vaikhak hi.\n2) Mawh kimawisakna leh\nHih thu thumteng Zomite sungah ih zuih a ih zatsiam leh ih Pawlpi, kipawlna tuamtuamte ah Pasian in zong nuamsa in Zomi min tawh kipawlkhopna khempeuh lawhcingin gualzawhna ih ngah ding hi. A lungkimtheih dingin Topa’n thupha hong pia ta hen. “Topa’n sungah lungkim in …”\nKhual Lam Mang @ Peter Mangpu\nPrevious: Bangladesh Factory meikang hangin mi 23 si, 70 val liam ~ ZD\nNext: Ih neknek vaimim ah zatui hoih mahmah nam tampi kihel\nGamdang omte leh innlam omte kizopna tawh kisai


url: =Khuai-mei-vak li kigualin inn sung khatah kivak khawm hi. Tua Khuai-mei kivakte in thu gen thei ciat uh hi. - TUNGZANG NEWS\nKhat in thu hong gen masa-a, "kei pen Neihlelam huahna ka hi hi, mikim kei hong deih uh a, ka omna mun ding hong zong tawntunguh hi. Ken zong mite kisapnate ka huh thei zel hi. Pawl khat in ahih leh kei pen a thupi masa hikei teh hong cih ponguh hangin, mikim phial in hong deih mahmah khat ka hi hi." ci-in a gen khit teh thakhatin huih hong nung vat a hih manin tua khuai-mei-vak hong mit hi.\nKhuai-mei-vak dang khat hong pau leuleu-a, "kei ka min It-na hi. Khat veivei hong kimangngilh theih zel hangin, kei ka om lohna munte ah hong kilunggulh thei mahmah hi. Bangbang ahizongin ken mihingte khat le khat a kilemna ding, a kipum khatna dinguh a piang sak den ka hi hi" ci-in hong kipulak khitteh, Huih hong nung vat zel a hih manin hong mit hi.\nKhuai-mei-vak dang khat hong pau zel a, "kei ka hih leh Kilemna ka hi hi. Na khempeuh a hoih thei pen dingin a kemcing tawngtung ka hi hi. Kei vangin mihingte ki-itin nungta khawm liallial thei uh hi. Kei bel mikim kisap den khat hing veng ee" acih khitphetin, Huih hong nung zel a hih manin hong mit hi.\nTua laitakin, Inn sungah tangvalno khat hong lut a, khuai-mei mit thum teng a muh ciangin dahin hong kap hi. A cihna ding dang thei tuan lo-in, a mah kia phun kawmkawmin "bang cih peuhmah ding ka hia leh?" a cih lai tak, khuai-mei-vak khat a om lai pen hong pau-in tangvalpa hong hopih hi.\n"Tangvalpa aw! bangmah lung himawh peuhmah kei in! hih a mitsa khuai-mei teng kei mah in, a tangkik dingin kong vak sak thei hi. Kei ka minLam-etna kici hi. Lem-etna na lungsim takpi tawh nong neih nak a leh, Neihlelam hauhna, It-na, Kilemna avekpi in hong piakik thei kha ding ka hi ve!" ci-in hopih hi.


url: =How Big Are You? ~ Dimno’ Pa :: ZOMI DAILY\nposted on 10 February 2017 at 7:15 am Lomkholna: Article, Paukhankap\nScientists te kanna tungtawn in bumble bee (bumble khuai) te pen van ah alengto thei ding hilo hi, ci hi. Ahang pen akha (wings) pen apumpi tawh tehkakna in neu in, tom lua mahmah a, a pumpi pen a kha tawh kituak in lian in gik lua mahmah ahih man hi, ci uh hi. A pumpi leh a kha etkak leng pen akha in cikmah hun in alenpih zo ding hilo hi, ci uh hi.\nTua hina pi-in banghang in bumble bee pen lengthei lai zang? Banghang in a kha tawh akituak hetlo alian mahmah apumpi pen van laizang ah khaito zo in, lengpihto zo lai zangh?\nAhang pen bumble bee in aleng zawhloh lam ding (apumpi golna leh akha neuna) theilo-in, hanciam in alen leh leng thei hi, ci uh hi. Adang khat in cileng mite ngaihsunna, mite’ calculation te phawk khalo-in aleng ding bek a ngaihsut manin aleng thei hi.\nTua danmah in a kikem Sai te pen atai loh na dingin sikkhau zangneu khat tawh kikhih lel in, sikzum khat tawh hawl peuh leh utut na mun ah paisak thei hi. Ataktak in cileng akikhih na khau pen agol hipeuh mah lo-in neuno cik bek hi. Thasan in deihtak kipek leh tua akikhihna khau pen akitat lua ding hi. Ahi zongin amau’ tuabang danin kipek ngeilo uh ci, cimawk hi. Suakta zo dingin ki-um nawnlo, ci uh hi.\nBanghangin tua bangin ngaihsun uh hiam cileh a neulai akipan tuadan in kikhih in suakta nuam in a kipekpek uh hangin a kikhihna khau pen peksat zolo ahih hang hi, ci hi.\nTua bangin hong khangkhia ahih manin agol uh ciang zong i kipek zongin suakta kei ni, cih alungsim ah tengden ahih manin kipek dingin ngaihsun nawnlo uh hi, ci hi. Tua hangin kipek nawnlo uh hi.\nHih ganhing nihte tungtawn in bang kimu khia thei-a, bang ngaihsutna hong pia hiam?\nBumble bee pen mihing ngaihsutna, mite cih danin aom hi leh aleng thei ding dinmun ah omlo hi. Ahi zongin amah leng thei veve hi.\nWright te unau in zong vanleng abawl cil un kuamah in umlo-in, piangthei ken teh, ci uh hi. Midang hilo, apianna apa tektek in zong, khawl mai tapeuh un, ci-in kham lai hi. Ahi zongin amau talo-in atawpna ah aleng thei sik lompi khat hong bawlkhia thei uh hi.\nLeitung ah mite ngaihsutna panin hihzo lo ding, piangthei loding himah ta leh bumble bee bangin tuate ngaihsun lo-in ahanciam leh agualzo, alawh ciang mi tampi om hi.\nSai bangin tha leh ngal, pilna siamna nei napi-in, sinloh manin asem zo nawnlo ding akisa, pawlkhat zong om hi.\nHihte nih pen alungsim liatna leh neuna bangbang in apiang uh ahi.\nNang aa e leh, na lungsim koicia lian in, bangcia agol?\nPrevious: Valentine’s Day thu tomkim ~ TK Lian\nNext: Pasian maw Sesum (More Money Than GOD) ~ Tual Khan Suan


url: =Pasian koici na zahtak hiam? ~ Dr. Kaipi :: ZOMI DAILY\nposted on 4 October 2018 at 6:10 pm Lomkholna: Article, Biakna\nNa mite in hong uk kumpite le aana neite’ thu mangin, thuhoih khempeuh a sem dingin a kigingsa-in a om ding uh phawksak in. TITUS 3:1 TDB\nMi tampi in Pasian ih zahtak dan atuamtuam te ngaihsun dihni. “Biakinn ah Pasian bia ding in kapai hi. Lai Siangtho kasim hi. Lasa in khutte beng in Pasian kabia hi.” Hi mah hi, tua te bek Pasian zahtakna hi gai nailo in, vai khat peuhpeuh ah hun na man na zong Pasian zahtakna hipah hi.\nNisim aa ahoihlam ah na khantohna te leh na tungsiah thunei te na zahtak na te pen ongbawl Pasian na zahtakna hipah hi.\nNasepna khat peuhpeuh ah ahoihpen a na hanciamna pen Pasian na zahtakna hi pah hi. Na nuntakna in Pasian a pahtawi/ phat hi pah hi. Kampi bek tawh thugengen na sangin sepkhiatna tawh lahkhiatna pen muibun zaw hi. (Actions speak louder than words)\nMite tungah lungsimhoih lahkhiatna, mite tawh ki-it/kilawmtat theihna, mite tawh ki pawlkhop theihna, naseptheih zahzah ahoihpen aa hanciam aa na sepkhiatna te in midang te tawh na kibatlohna ong kilangsak ding hi.\nTuabangdan nuntakna hoihte midang te in amuh ciangin a lungsim uh sukha zo mahmah hi. A nungta Pasian’ thu a um eite khempeuh in tuabangdan nuntakna hoihte ih neih/zat zawhding hanciam mahmah ding ahi hi.\nIh gamtatna, ih nuntakzia ahoih te leh na ahoihpen aa’ sepding ih hanciamna te in Sangpen Pasian’ tate ihihlam kilangsak hi.\nLeitungah na nuntak sungin Pasian tangmi (representative) na hih manin na sepna khempeuh ah amah zahtak ding khensatna nei in! – Joel Osteen\nVantung aom kote Pa aw, ka sepna khempeuh ah nangmah kong zahtak zawhna ding ka lunggulh hi. Ka hihtheihzah in a hoihpen in sepding ka ngaihsun ta hi. Nang ii’ tangmi khat kahihkhak hampha ka kisa hi.\nMore: Phone thukham nam 10 ~ Dr. Kaipi\nKa sepna khempeuh ah nangma’ nong itna leh alamdang na hoihna mite in amuh zawh nading un ong huh in. Zeisu, namin in thu kongngen hi. Amen. A simkha mimal khatciat adingin thupha ngah nipi suak ta hen. Dr. Kaipi\nPrevious: Pasian in thupha hongpianuam napi na dawhna hai awng nawnlo hi ~ Job Cinpi\nNext: Pasal khatin a lawmngaihnu akhennop ciang kammal tawh agenloh gamtat pawlkhat ~ Job Cinpi


url: =Singapore Botanic Gardens ah singkungkhat pukin mi 1 denglum, 4 liam ~ ZD :: ZOMI DAILY\nposted on 12 February 2017 at 9:27 am UTC+9:30 Lomkholna: News, Sawltak, Singapore, World\n“Singapore Botanic Gardens” kici Singapore gamsung aom singkung tuamtuam kisuanna huansung ah Saturday (Feb 11) ni in Tembusu Tree kici singkungpi khat puksuk in, mi 1 denglum in adangzong mi 4 liam cih CNA pan kiza hi. Singapore Civil Defence Force (SCDF) te genkhiatna ah nitaklam 4:25pm hunpawl in thupiang hi a, asi leh aliam mi 5 teng National University Hospital ah kipuakpah cihi.\nNational Parks Board (NParks) inzong nitak 8:32pm hunin Statement khat khahkhia uh a, hih tuahsiatna hangin mikhat in hongnusia cih gencianna nei uhhi. Bangci bangin hih singkung puktheihiam cihzong kancianna kineiding cihzong Agency in genkhia hi.\nAhi zongin tulaitak kasep masading uh Priority ahihleh asipen leh aliam te ii innkuanpih te kisapna te ah panpihding kamasading uhhi ci’n Statement ah genkhia uhhi.\nSingapore Police te genna ah asipen kum 38 aphakhin numei khat hi a, India National khat cihi. Asi nupinu ii pasal pen kum 39 aphakhinkhat hi a, French National khat kici hi. Atate zong apeeng kumkhat aphapan 2 tawh a innkuan 4 un hih Botanic Garden ah hunnuam zangding in apai uh ahihi. Ahi zongin azi asih banah apasal leh atate zong liamna ngah uh cih kiza hi.\nHih singkung apuklaitak amitawh amukha Jonathan Ang kicipa ii genna ah amahpen ageina munkhat ah atut hithiat laitak hi a, thakhatthu in vanging bangdan in agin ngaihmahmah khat kaza cihi. Ka etciangin singkungpi khat puksuk in, agei aom singkung khatzongtawh tuksukkhawm cihi.\nSingkung puksuk in mi dengkha cih akitheih ciangin ageinai aom mi 100 val bangin kidelh ngeingai in, tua singhiang te kikaikhia ngeingai ci’n genkhia hi.\nAnuai ah YouTube video clip tomno khat ki entheiding hi.\nSingapore Botanic Gardens’ website ii genna ah hih Tembusu Tree kici singkungpen kum 270 bang upa khinding ci uh a, hih Botanic Garden sung aom tua singkungte lakah a upapen hiding in ki ummawh cihi. Singkung asanna pen Meter 40 (Pi 131) bang sangding cih kiza hi. ZD Sawltak #zomidaily\nPrevious: Zomi Nam Ni 2017 ~ Yangon Khuapi Ah\nNext: Trump in US – Mexico kulh ciannading asum kikhiam sakding ci ~ TK Lian